Muhyiddin kongsi pengalaman disuntik vaksin COVID-19

PUTRAJAYA, 24 Feb (Bernama) — Perdana Menteri Tan Sri Muhyiddin Yassin berkongsi pengalamannya selepas menerima suntikan vaksin COVID-19 yang menandakan bermulanya Program Imunisasi COVID-19 Kebangsaan hari ini.

“Saya tak rasa apa-apa pun. Saya tunggu sekejap tengok dah habis, macam suntikan biasa. Jangan bimbang tampil ke hadapan bila-bila masa,” katanya pada majlis yang disiarkan secara langsung di stesen televisyen tempatan.

Justeru, beliau merayu seluruh rakyat serta mereka yang tinggal di negara ini supaya tampil mendaftar melalui aplikasi MySejahtera supaya dapat ditentukan giliran penerimaan suntikan vaksin COVID-19.

“Jadi, yakin dan percayalah bahawa usaha yang dibuat oleh pihak kerajaan ini untuk menentukan kita dapat memutuskan rantaian COVID-19 ini, insya-Allah akan berjaya.

“Saya ingin sekali lagi menyeru supaya kita bersama-sama mendukung usaha untuk menentukan negara kita nanti, insya-Allah dalam satu tempoh masa yang singkat akan bebas daripada wabak COVID-19 ini,” katanya.

Terdahulu, perdana menteri menerima suntikan dos pertama vaksin jenis Pfizer-BioNTech di Pejabat Kesihatan Putrajaya, Presint 11 di sini,  antara Pusat Pemberian Vaksin (PPV) yang dikenal pasti bagi program imunisasi terbesar negara itu.

Turut menerima suntikan pertama dan merupakan antara yang terawal menerima vaksinasi dalam program imunisasi itu ialah Ketua Pengarah Kesihatan Tan Sri Noor Hisham Abdullah dan empat petugas Kementerian Kesihatan (KKM).

Program Imunisasi COVID-19 Kebangsaan, bertemakan “Lindung Diri, Lindung Semua” itu  dilaksanakan dalam tiga fasa bermula hari ini dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang.

Fasa 2 pula dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Februari 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.

Malaysia menerima kumpulan pertama bekalan vaksin COVID-19 jenis Pfizer-BioNTech melibatkan 312,390 dos pada Ahad melalui pintu masuk utama negara di Lapangan Terbang Antarabangsa Kuala Lumpur (KLIA), Sepang; Johor dan Pulau Pinang.


JAKIM siasat dakwaan sotong ring daripada dubur atau usus babi

AYER KEROH 5 Mac – Jabatan Kemajuan Islam Malaysia (JAKIM) mengambil maklum berhubung isu tular sotong ring yang didakwa dengan beberapa versi sebagai dubur atau usus babi yang dijual di pasaran Malaysia.

Timbalan Ketua Pengarah (Dasar) JAKIM Datuk Hakimah Mohd Yusoff menerusi satu kenyetaan media memaklumkan perkara itu sedang dalam siasatan pihaknya dan beberapa Jabatan Agama Islam Negeri (JAIN) bersama Kementerian Perdagangan Dan Hal Ehwal Pengguna (KPDNHEP).

JAKIM memohon semua pihak agar tidak membuat sebarang spekulasi yang boleh mengeruhkan lagi keadaan sehingga hasil siasatan dimaklumkan secara rasmi oleh pihak berkuasa berkenaan.


Omicron: Duduk rumah atas inisiatif sendiri, tak perlu tunggu arahan – Pakar

KUALA LUMPUR, 10 Feb – Pandemik COVID-19 yang melanda negara sejak dua tahun lepas sepatutnya sudah ‘mendidik’ rakyat Malaysia tentang kesedaran kendiri serta mengambil inisiatif sendiri mengurangkan pergerakan di kawasan sesak selepas kenaikan mendadak kes jangkitan virus itu baru-baru ini.

Pakar kesihatan pekerjaan, kecemasan dan kesihatan awam Dr Hanafiah Bashirun berkata orang ramai tidak perlu menunggu arahan sekatan pergerakan daripada kerajaan sebaliknya mengambil langkah proaktif berbuat demikian dalam mengekang penularan varian Omicron yang merebak dengan pantas.

“Apabila kita nak menuju ke fasa endemik, kita tidak perlu tunggu kerajaan buat keputusan. Sebagai contoh, majikan yang bijak, bila dia nampak kes COVID-19 naik, mereka akan mengurangkan jumlah pekerja yang hadir ke pejabat dan membenarkan bekerja dari rumah.

“Kenapa nak tunggu Menteri Kesihatan Khairy (Jamaluddin) buat pengumuman baru kita nak ambil tindakan. Sepatutnya apabila kita dah dapat maklumat (kenaikan kes) tindakan itu datang secara spontan,” katanya ketika dihubungi Bernama.

Sebelum ini, Khairy mengumumkan bahawa negara kini sudah sepenuhnya berdepan dengan gelombang varian Omicron serta kes harian COVID-19 yang dijangka terus meningkat.

Mengulas lanjut, Dr Hanafiah berkata orang ramai perlu proaktif dan bertanggungjawab serta mengurangkan aktiviti sosial di luar sekiranya tiada keperluan dalam usaha menjaga kesihatan keluarga dan masyarakat sekeliling.

Beliau berkata sektor pendidikan juga perlu mengambil tindakan proaktif sekiranya kes di sekolah menunjukkan trend peningkatan tanpa menunggu pengumuman daripada Kementerian Pendidikan.

Sementara itu, Timbalan Pengarah Kawalan Penyakit (Survelan) Kementerian Kesihatan (KKM) Dr Asiah Ayob berkata masyarakat dan semua pihak boleh membantu mengekang penularan COVID-19 dengan mendapatkan vaksin lengkap dan dos penggalak.

“Selain itu, rakyat Malaysia yang berumur 60 tahun ke atas adalah golongan yang berisiko tinggi dan harus mendapatkan dos penggalak dengan segera.

“Terus kekal SOP (prosedur operasi standard) sedia ada dengan lebih rapi kerana ia terbukti berkesan untuk mencegah penularan jangkitan serta harus membudayakan tingkah laku baik ini iaitu mengamalkan 3W (‘Wear, Wash and Warn’) dan mengelakkan 3S (Sempit, Sesak dan Sembang Rapat),” katanya ketika diminta mengulas mengenai kenaikan kes hari ini.

Berdasarkan laman sesawang COVID-19 KKM, kadar kebolehjangkitan (Rt) untuk seluruh negara pada Selasa, berada pada paras 1.39 dengan Sarawak merekodkan nilai tertinggi iaitu 1.68.

Diikuti Perlis (1.65), Sabah (1.59), Labuan (1.51), Terengganu (1.40) Kedah (1.36), Putrajaya (1.35), Pulau Pinang (1.34), Pahang (1.28), Johor (1.26) dan Selangor (1.25).


P.Pinang benarkan solat rapatkan saf bermula 1 April

GEORGE TOWN, 23 Mac – Pulau Pinang membenarkan pelaksanaan solat berjemaah secara merapatkan saf di surau dan masjid seluruh negeri itu bermula 1 April ini, kata Timbalan Ketua Menteri I Pulau Pinang Datuk Ahmad Zakiyuddin Abdul Rahman.

Beliau yang juga Yang Dipertua Majlis Agama Islam Negeri Pulau Pinang (MAINPP) berkata ketetapan mengguna pakai prosedur operasi standard (SOP) yang ditetapkan di peringkat Pusat berhubung solat berjemaah tanpa penjarakan fizikal itu, dibuat selepas pihaknya mengadakan perbincangan mengenainya hari ini.

“Selain kebenaran merapatkan saf, kami juga membuat ketetapan untuk membenarkan aktiviti tadarus al-Quran dan qiamullail di semua masjid serta surau sepanjang bulan Ramadan nanti dengan pemantauan pengurusan (masjid dan surau) dan jemaah perlu mematuhi SOP ditetapkan sebelum ini, termasuk membawa sejadah sendiri.

“Solat Tarawih pula dibenarkan sehingga 20 rakaat dan kami turut memberi kelonggaran untuk membenarkan kanak-kanak berusia 12 tahun dan ke bawah (untuk) turut menunaikan solat (Tarawih), manakala majlis berbuka puasa dan moreh pula dijalankan mengikuti kesesuaian SOP,” katanya kepada pemberita, di sini hari ini.

Beliau ditemui selepas merasmikan Multaqa Murabbi Ummah peringkat Pulau Pinang yang turut dihadiri Timbalan Ketua Pengarah (Operasi) Jabatan Kemajuan Islam Malaysia (Jakim) Datuk Dr Sirajuddin Suhaimee.

Pada 8 Mac lepas, Perdana Menteri Datuk Seri Ismail Sabri Yaakob mengumumkan bahawa aktiviti solat jemaah di masjid, surau atau upacara sembahyang di rumah ibadat selain Islam boleh dilaksanakan tanpa penjarakan fizikal bermula 1 April ini.

Sementara itu, Sirajuddin berkata Jakim sentiasa menghargai jasa dan memberi keutamaan kepada kebajikan para ‘murabbi ummah’ atau pendidik di semua negeri, yang sedikit sebanyak terkesan akibat pandemik COVID-19.

“Sebagaimana kita menghargai para doktor, jururawat dan sukarelawan, sebegitulah juga Jakim berterima kasih kepada para murabbi ummah semuanya,” katanya yang menyifatkan golongan itu sebagai kumpulan barisan hadapan dalam mendidik serta mentarbiah umat.

Beliau berkata pertambahan kuota guru takmir di seluruh negara seramai 1,000 orang, sekali gus menjadikan jumlah keseluruhan 5,000 orang pada tahun ini, melibatkan kenaikan peruntukan RM10.8 juta setahun dan menjadikan jumlah keseluruhan peruntukan sebanyak RM53 juta.- BERNAMA


Empat peguam pemerhati dibenar ikuti prosiding bicara kes aniaya Bella

KUALA LUMPUR, 20 April – Mahkamah Sesyen hari ini membenarkan permohonan empat peguam dilantik oleh Tunku Mahkota Johor Tunku Ismail Sultan Ibrahim untuk bertindak sebagai peguam pemerhati dalam perbicaraan kes pengasas Rumah Bonda yang didakwa mengabai dan menganiaya remaja perempuan sindrom down dikenali sebagai Bella.

Hakim Izralizam Sanusi memutuskan demikian selepas peguam Datuk Khairul Anwar Rahmat memaklumkan bahawa beliau dan tiga lagi peguam telah dilantik untuk menjadi peguam pemerhati bagi pihak Bella.

“Kami mohon untuk hadir bagi mengikuti perbicaraan kes ini dengan persetujuan Menteri Pembangunan Wanita, Keluarga dan Masyarakat Datuk Seri Rina Harun selepas beliau (Rina) menghadap Tunku Mahkota Johor semalam.

“Kami juga akan memohon untuk hadir sebagai amicus curiae (sahabat mahkamah) bagi pihak anakanda Bella selain memohon mendapatkan transkrip rakaman mahkamah (CRT) untuk meneliti perbicaraan sebelum ini,” kata peguam itu.

Semalam, Tunku Ismail berkenan mengemukakan tiga cadangan kepada kerajaan bagi memastikan kes penderaan seperti kes Bella tidak lagi berulang selepas mengadakan pertemuan dengan Rina di Royal Johor Polo Club di Johor Bahru.

Kes Bella tular di media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.

Susulan itu, Siti Bainun Ahd Razali, 30, didakwa atas pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.

Wanita itu, yang kini dibicarakan atas pertuduhan tersebut didakwa melakukan perbuatan itu di sebuah kondominium di Wangsa Maju di sini antara Februari dan Jun 2021.

Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Turut hadir pada prosiding hari ini Senator Datuk Ras Adiba Radzi yang mewakili komuniti orang kurang upaya (OKU) di Dewan Negara.

Sementara itu, Khairul Anwar dalam kenyataan medianya hari ini menzahirkan rasa syukur selepas mahkamah membenarkan permohonan untuk menjadi peguam pemerhati bagi pihak Bella.

“Pihak kami juga mempertimbangkan untuk terlibat dengan lebih aktif dalam prosiding ini dengan membuat permohonan sebagai amicus curiae (sahabat mahkamah) sebaik kami menerima dokumentasi lengkap dan rekod perjalanan kes sebelum ini.

“Ia penting bagi kami untuk membantu pihak mahkamah dan pendakwa raya dalam mencapai keadilan buat anakanda Bella,” kata peguam itu.- BERNAMA


PT3 dimansuh, KPM perkasa pentaksiran berasaskan sekolah

PUTRAJAYA, 2 Jun – Menteri Kanan Pendidikan Datuk Dr Radzi Jidin hari ini mengumumkan bahawa ujian Pentaksiran Tingkatan Tiga (PT3) yang diperkenal pada 2014 dimansuhkan mulai tahun ini.

Radzi berkata Kementerian Pendidikan (KPM) akan memperkukuh Pentaksiran Berasaskan Sekolah (PBS) yang mengandungi tiga komponen iaitu Pentaksiran Bilik Darjah (PBD), Pentaksiran Aktiviti Jasmani Sukan dan Kokurikulum (PAJSK) serta Pentaksiran Psikometrik (PPsi).

“Walapun tiada penilaian pusat (PT3), pelajar tingkatan satu, dua dan tiga akan menduduki ujian akhir tahun dengan menggunakan bank soalan yang disediakan KPM bagi semua mata pelajaran,” katanya pada sidang media mengenai pemansuhan PT3 di sini.

Di bawah PBD, Radzi berkata pentaksiran secara formatif serta sumatif akan dilaksana merangkumi pemerkasaan program latihan untuk guru dan pentadbir bagi memantapkan pelaksanaan pentaksiran berterusan (formatif) di sekolah.

Beliau berkata bagi pentaksiran sumatif pula, ia bertujuan memantapkan ujian akhir sesi akademik untuk semua mata pelajaran di peringkat menengah rendah dengan pelaksanaan ujian yang lebih fleksibel.

Katanya ujian akhir sesi akademik atau pentaksiran sumatif akan dilaksana dalam sesi akademik 2022/2023 bagi pelajar tingkatan satu, dua dan tiga.

Radzi berkata pentaksiran sumatif turut melibatkan pelajar tahun empat, lima dan enam dengan set soalan akan disediakan oleh KPM bagi lima mata pelajaran iaitu Bahasa Melayu, Bahasa Inggeris, Matematik, Sains dan Sejarah, juga bagi sesi akademik 2022/2023.

Radzi berkata pelaporan PBD akan dibuat secara menyeluruh dua kali setahun iaitu pada pertengahan sesi akademik serta akhir sesi akademik, menggunakan deskriptor bagi tahap penguasaan (TP1-TP6) yang komprehensif dan jelas selain ulasan daripada guru kelas dan guru mata pelajaran.

Ditanya mengenai penilaian pelajar yang ingin ke sekolah khusus ketika Tingkatan Empat, Radzi berkata mereka perlu menduduki Pentaksiran Kemasukan Sekolah Khusus (PKSK).

“Begitu juga dengan pemilihan aliran Sains dan Sastera bagi Tingkatan Empat di sekolah biasa, perbincangan akan diadakan dengan guru, murid serta ibu bapa dan pelaporan PBD akan membantu penetapan aliran kelak,” katanya.

Sekolah khusus terdiri daripada Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT), Kolej Vokasional (KV) dan Maktab Tentera Diraja (MTD).


Cadang lantik SRS pantau harga barang

KLEBANG 17 Julai – Jabatan Perpaduan Negara dan Integrasi Nasional (JPNIN) mencadangkan agar skop Skim Rondaan Sukarela (SRS) di setiap komuniti seluruh negara diperluaskan.

Ketua Pengarah Jabatan Perpaduan Negara dan Integrasi Nasional (JPNIN) Datuk Norison Ramli berkata, selain melakukan rondaan berkala dalam menjaga keselamatan dan kesejahteraan komuniti, SRS juga mungkin boleh diberi peranan membantu kerajaan memantau harga barangan.

Katanya, tugas SRS sebagai mata dan telinga kerajaan sangat penting memandangkan mereka menjadi antara kelompok yang paling rapat dengan komuniti di kawasan masing-masing.

“Sewaktu saya di KPDNHEP (Kementerian Perdagangan Dalam Negeri dan Hal Ehwal Pengguna) dahulu, kita ada penguatkuasa pemantau harga, jadi kalau boleh kita mahu SRS juga dilantik sebagai pemantau harga bagi pihak kerajaan,” katanya.

Beliau berkata demikian ketika berucap pada Program Jom Ronda Skim Rondaan Sukarela Kawasan Rukun Tetangga (KRT) Taman Bukit Rambai, di sini, malam tadi.

Hadir sama, Ketua Polis Melaka Datuk Zainol Samah; Ketua Polis Daerah Melaka Tengah Asisten Komisioner Christopher Patit, Pengarah JPNIN Melaka Intan Suhana Yusuff, Pengerusi KRT Taman Bukit Rambai Ahmad Nor Iman Shawal dan lain-lain kenamaan.

Katanya, bagi mencapai matlamat penubuhan SRS, pihak Jabatan telah menetapkan beberapa program untuk dilaksanakan SRS di peringkat Negeri, Daerah dan juga KRT.

Antaranya, rondaan dan kawalan secara berkala; program Jom Ronda bersama pelbagai agensi seperti Polis Diraja Malaysia (PDRM), Agensi Antidadah Kebangsaan (AADK), Jabatan Agama, pihak berkuasa tempatan (PBT) dan lain-lain; serta program pendidikan dan dialog keselamatan kejiranan.


Debat sama Anwar tunggu lepas Ramadan – Najib

BANDARAYA MELAKA 9 April – Datuk Seri Najib Razak bersedia dan bersetuju mengadakan debat bersama Ketua Pembangkang, Datuk Seri Anwar Ibrahim.

“Itu nanti kita sedang runding, mungkin selepas bulan Ramadan sebab pada bulan ini ramai yang kata tak sesuai sebab kita nak bagi tumpuan pada ibadat,” ringkasnya.

Beliau berkata demikian pada sidang media selepas lawatannya di tapak Melaka Grand Ramadan Bazar di Jalan Hang Tuah di sini, malam tadi.

Sesi lawatan dimulakan pada 10.30 malam tadi turut diiringi EXCO Perumahan, Kerajaan Tempatan dan Alam Sekitar, Datuk Zaidi Attan serta tetamu lain menyanyuni peniaga dan pengunjung di kawasan berkenaan.

Kehadiran mantan Perdana Menteri itu seakan menambah aura kepada kemeriahan di bazar Aidilfitri malam itu apabila ramai yang menyorak kedatangan beliau sebaik tiba di Jalan Hang Tuah.


Tun Mohd Ali akan dianugerah Ijazah Kehormat Doktor Ekonomi Pembangunan oleh USM

GEORGE TOWN, 25 Mac – Yang di-Pertua Negeri Melaka Tun Mohd Ali Mohd Rustam akan dianugerahkan Ijazah Kehormat Doktor Ekonomi Pembangunan (Hon. D. Dev. Econs) oleh Universiti Sains Malaysia (USM), pada 29 Mac ini.

Raja Perlis Tuanku Syed Sirajuddin Putra Jamalullail yang juga Canselor USM berkenan untuk mempengerusikan sidang satu penyampaian anugerah tersebut pada pukul 10.30 pagi di Istana Arau, Perlis.

Naib Canselor USM Prof Datuk Dr Faisal Rafiq Mahamd Adikan berkata sidang pertama itu adalah untuk meraikan Tun Mohd Ali dan penganugerahan tersebut sebagai tanda penghargaan serta pengiktirafan USM terhadap sumbangannya yang cemerlang dalam bidang ekonomi sehingga mendapat pelbagai pengiktirafan di peringkat kebangsaan dan antarabangsa.

“Tun Mohd Ali yang juga Alumni Terbilang USM terkenal dengan ketokohannya dan banyak menyumbang kepada aspek kemajuan ilmu, perkembangan dan penyebaran pengetahuan serta kepakaran.

“Pencapaian beliau juga telah membuktikan bahawa graduan dalam bidang Sains Sosial boleh menyumbang kepada pembangunan masyarakat dan negara secara menyeluruh,” katanya dalam kenyataan hari ini.

Faisal Rafiq berkata Upacara Konvokesyen ke-59 USM itu akan bermula pada 29 Mac bagi sidang satu di Istana Arau dan seterusnya diikuti dengan sidang kedua hingga 12 bermula 21 hingga 31 Mei di Dewan Tuanku Syed Putra (DTSP), USM di sini.

Katanya, upacara konvokesyen itu turut meraikan sejumlah 6,706 graduan yang akan menerima ijazah masing-masing iaitu Ijazah Tinggi sebanyak 2,231 orang (Ph.D dan Sarjana), Ijazah Sarjana Muda (4,425 orang) dan Diploma Kejururawatan (50 orang).

“Upacara konvokesyen pada Mei depan akan dipengerusikan oleh Pro-Pro Canselor USM iaitu Tan Sri Dr Zulkefli A.Hassan, Tan Sri Mustafa Mansur dan Tan Sri Dr M. Jegathesan,” katanya.

Beliau berkata untuk upacara di DTSP, penganugerahan ijazah-ijazah akan dijalankan secara satu sesi setiap hari dan pecahan sidang akan dimaklumkan dalam masa terdekat.


Penganggur didakwa tipu pemilik kedai emas, libat wang lebih RM500,000

KUALA LUMPUR, 3 Jun – Seorang penganggur mengaku tidak bersalah di Mahkamah Sesyen di sini hari ini atas pertuduhan menipu pemilik kedai emas berhubung pembelian barang kemas yang tidak wujud.

Mohamad Faeez Amirul Mohd Fauzi, 30, didakwa menipu Nurhaya Ab Aziz, 42, dengan memperdayakannya untuk menyerahkan wang tunai berjumlah RM560,000 miliknya bagi pembelian barang kemas itu yang mana wanita itu tidak akan menyerahkan wang tersebut jika tidak diperdayakan.

Kesalahan itu didakwa dilakukan di sebuah kediaman di Jalan Conlay di sini pada 20 Mei lepas, mengikut Seksyen 420 Kanun Keseksaan yang membawa hukuman penjara maksimum 10 tahun dengan sebatan serta boleh didenda, jika sabit kesalahan.

Timbalan Pendakwa Raya Zulaaikha Mohd Apandi mencadangkan jaminan RM200,000 dengan seorang penjamin, namun peguam Haziq Aziz yang mewakili Mohamad Faeez Amirul memohon jaminan dikurangkan atas alasan anak guamnya menanggung seorang ibu berusia 48 tahun, adik dan dua anak saudaranya.

“Ibunya hadir ke mahkamah hari ini untuk menjadi penjamin dan hanya membawa wang jaminan RM5,000 sahaja. Saya mohon mahkamah memberikan satu jumlah jaminan yang munasabah kepada anak guam saya,” kata peguam itu.

Kamarudin membenarkan tertuduh diikat jamin RM50,000 dengan seorang penjamin berserta syarat tambahan pasportnya diserahkan kepada mahkamah dan melaporkan diri di balai polis berhampiran sebulan sekali serta menetapkan 5 Julai untuk sebutan kes.

Sementara itu, Mohamad Faeez Amirul mengaku tidak bersalah di Mahkamah Majistret di sini atas pertuduhan menipu Fati Nikmatul Adawiyah Hanifiah, 34, dengan memperdayakannya untuk mempercayai dalam urusan pakej penginapan hotel tidak wujud yang dikendalikan tertuduh sehingga mangsa menyerahkan wang RM14,950.

Kesalahan itu didakwa dilakukan di sebuah kafe di Wangsa Maju di sini pada 5 Ogos 2020, mengikut Seksyen 420 Kanun Keseksaaan.

Mohamad Faeez Amirul turut mengaku tidak bersalah atas pertuduhan pilihan memperdayakan wanita sama berhubung perkara serupa, pada tarikh dan lokasi sama, mengikut Seksyen 417 Kanun Keseksaan yang membawa hukuman penjara maksimum lima tahun atau denda atau kedua-duanya, jika sabit kesalahan.

Timbalan Pendakwa Raya Nur Diana Mohamad Saad menawarkan jaminan RM15,000 dengan seorang penjamin, namun Haziq yang mewakili tertuduh memohon jaminan dikurangkan dengan alasan anak guamnya telah dituduh di Mahkamah Sesyen dan diberikan jaminan RM50,000.

Majistret Mohamad Fared Abdul Latif membenarkan tertuduh diikat jamin RM5,000 dengan seorang penjamin dan menetapkan 5 Julai ini untuk sebutan semula kes.


Kempen MYBAIKHATI perkukuh daya saing negara untuk kurangkan jurang digital

PUTRAJAYA 18 Mac. – Kempen MYBAIKHATI antara fokus Program Strategik Memperkasa Rakyat dan Ekonomi (PEMERKASA) bagi memperkukuh daya saing negara untuk mengurangkan jurang digital, kata Menteri Komunikasi dan Multimedia Datuk Saifuddin Abdullah.

Beliau berkata kempen menggunakan konsep penyumberan khalayak itu akan melibatkan pengumpulan sumbangan alat peranti terpakai daripada syarikat perniagaan dan individu melalui cawangan terpilih enam syarikat telekomunikasi.

Syarikat telekomunikasi yang terlibat ialah Celcom Axiata Bhd, Digi Telecommunications Sdn Bhd, Maxis Bhd, U Mobile Sdn Bhd, Telekom Malaysia Bhd dan TIME dotCom Bhd.

Saifuddin dalam satu kenyataan hari ini memaklumkan kempen kutipan, baik pulih dan edaran alat peranti terpakai itu akan berlangsung selama 12 bulan bermula di Lembah Klang sebagai lokasi tumpuan utama sebelum diperluas ke seluruh negara.

“Sumbangan alat peranti terpakai daripada rakyat Malaysia dan syarikat yang prihatin akan dikumpul dan dibaik pulih dengan kos sehingga RM500 setiap unit oleh pihak syarikat telekomunikasi,” katanya.

Beliau berkata alat peranti yang berjaya dibaik pulih akan disalur kepada penerima B40 yang layak berdasarkan senarai disediakan Lembaga Hasil Dalam Negeri manakala alat peranti yang tidak dapat berfungsi akan dilupus dan dikitar semula secara selamat melalui program e-Sisa.

“Kempen MYBAIKHATI direncanakan atas kesedaran bahawa setiap keluarga memerlukan alat peranti pintar agar tidak ketinggalan dalam meneruskan kelangsungan hidup untuk belajar, bekerja dan berurusan setiap hari dalam suasana norma baharu,” katanya.

Saifuddin berkata konsep penyumberan khalayak alat peranti terpakai itu membawa rakyat serta sektor korporat untuk bersama-sama membantu warga senegara yang kurang berkemampuan ketika mendepani situasi sukar.

“Oleh itu, saya bagi pihak kerajaan menyokong penuh usaha ini dan menyeru orang ramai serta syarikat perniagaan untuk menjayakannya dengan mendermakan alat peranti terpakai yang boleh dibaik pulih dan digunakan semula,” katanya.


900,000 pekerja kilang lengkap vaksin akhir bulan ini

GOMBAK, 5 Sept – Lebih 800,000 atau 98 peratus daripada 900,000 pekerja sudah menerima sekurang-kurangnya satu dos vaksin menerusi Program Imunisasi Industri COVID-19 Kerjasama Awam-Swasta (PIKAS), memetik laporan portal Berita Harian.

Menteri Kanan Perdagangan Antarabangsa dan Industri, Datuk Seri Mohamed Azmin Ali, berkata jumlah vaksinasi dicatatkan PIKAS yang memfokuskan pada vaksinasi pekerja kilang adalah prestasi memberangsangkan dalam usaha memberi perlindungan kepada pekerja barisan hadapan ekonomi.

“Ini pencapaian baik kerana walaupun jumlah tenaga kerja dalam sektor pembuatan di Malaysia adalah sekitar 2.2 juta, sebahagiannya sudah menerima suntikan melalui Program Imunisasi COVID-19 Kebangsaan (PICK).

“Sebahagian lagi pula mendapatkan vaksinasi secara walk-in. Maka, jumlah yang berdaftar dan menerima vaksin melalui PIKAS ini adalah prestasi amat baik,” katanya ketika ditemui di sini, hari ini.

Mohamed Azmin berkata, pihaknya memohon Kementerian Kesihatan (KKM) dan Kementerian Sains, Teknologi dan Inovasi (MOSTI) untuk menyumbang lebih banyak bekalan vaksin ke Pusat Pemberian Vaksin (PPV) di kilang yang kini berdepan penyusutan bekalan.

“Saya dapat jaminan daripada (Menteri MOSTI), Datuk Seri Dr Adham Baba bahawa mulai bulan ini, bekalan vaksin PIKAS akan dipertingkatkan kerana matlamat saya mahu melengkapkan proses imunisasi PIKAS selewat-lewatnya hujung September.

“Ini penting kerana sektor pembuatan adalah tulang belakang pertumbuhan ekonomi negara dan pekerja sektor ini tidak dapat bekerja di rumah. Oleh itu, mereka perlu dilindungi daripada risiko penularan COVID-19,” katanya.

PIKAS dimulakan pada 16 Jun lalu dengan matlamat memberi perlindungan segera kepada pekerja sektor pembuatan bagi melindungi mereka, sekali gus melancarkan pemulihan ekonomi negara.


Ribut Petir, hujan lebat termasuk Melaka hingga jam 7 malam

KUALA LUMPUR, 7 Mac – Ribut petir dan hujan lebat diramal berlaku di beberapa negeri sehingga pukul 7 malam ini, demikian amaran dikeluarkan Jabatan Meteorologi Malaysia (MetMalaysia).

Amaran yang dikeluarkan MetMalaysia pada pukul 2.50 petang itu menyatakan, kawasan terlibat di Kedah adalah Yan, Kuala Muda, Baling, Kulim dan Bandar Baharu; Pulau Pinang (Seberang Perai Utara, Seberang Perai Tengah dan Seberang Perai Selatan), Pahang (Raub, Bentong, Temerloh, Maran, Bera dan Rompin) dan Perak.

Turut terlibat Selangor, Kuala Lumpur, Putrajaya, Negeri Sembilan, dan Melaka, sementara Johor melibatkan Tangkak, Segamat, Muar, Batu Pahat, Kluang, Pontian, Kulai dan Johor Bahru, Sabah di Pantai Barat (Tuaran dan Ranau) serta Sandakan (Tongod). – BERNAMA


Lebih 1,500 belia serbu Karnival Kerjaya Anak Muda DUN Ayer Limau

AYER LIMAU 3 Julai – Lebih 1,500 belia menyerbu Karnival Kerjaya Anak Muda Dewan Undangan Negeri (DUN) Ayer Limau di Dewan Tan Sri Abu Seman, di sini hari ini.

Program selama lapan jam bermula jam 8 pagi itu dirasmikan EXCO Perindustrian, Pelaburan dan Pembangunan Usahawan negeri, Datuk Seri Ab Rauf yang mewakili Ketua Menteri, Datuk Seri Utama
Sulaiman Md Ali.

Ketika ditemui pada karnival berkenaan, Hameed berkata, selain menyediakan peluang pekerjaaan kepada belia, terutama dalam DUN Ayer Limau, program itu juga bertujuan membuka jalan untuk lepasan SPM yang tidak mencapai kecemerlangan dalam peperiksaan SPM lalu.

“Kita sedaya upaya membantu lepasan SPM untuk mendapatkan peluang melanjutkan pengajian dalam bidang Pendidikan Teknikal dan Latihan Vokasional (TVET) yang ada di Masjid Tanah atau tempat
lain,” katanya.

Beliau berkata, belia yang hadir bukan setakat menjalani sesi temuduga di pelbagai syarikat swasta, termasuk kilang pemasangan kereta Honda di Pegoh, Alor Gajah, malah terus menerima surat tawaran bekerja.

“Insya-Allah program ini akan diadakan dari semasa ke semasa kerana jumlah belia di DUN Ayer Limau khususnya dan Parlimen Masjid Tanah amnya memang ramai.

“Saya amat berharap mereka merebut peluang keemasan seumpama ini kerana usia muda mereka tidak seharusnya dibazirkan tanpa melakukan perkara bermanfaat sama ada dengan bekerja atau menuntut
ilmu,” katanya.


Pesta konvo maya TUAH VCF ’21 UTeM terima tajaan RM224,000

DURIAN TUNGGAL 8 Dis – Pesta konvo TUAH Virtual Convo Fest (VCF’21) Universiti Teknikal Malaysia Melaka (UTeM) menerima tajaan sejumlah RM224,000 dari pelbagai agensi dalam bentuk pek makanan serta wang tunai.

Daripada jumlah itu, tajaan pek makanan disumbangkan Kementerian Perdagangan Dalam Negeri dan Hal Ehwal Pengguna (KPDNHEP) membabitkan sejumlah RM156,500, Yayasan Pembangunan Ekonomi Islam Malaysia (YaPEIM) sebanyak RM34,000 dan Yayasan Wakaf Malaysia (RM7,000).

Manakala Yayasan Taqwa Wilayah Persekutuan memberi sumbangan wang tunai sebanyak RM10,000, Pejabat Mufti Melaka menyumbangkan wang tunai RM1,000 serta pek makanan bernilai RM 1,500.00.

Timbalan Naib Canselor (Hal Ehwal Pelajar) UTeM, Datuk Dr Sabri Mohamad Sharif berkata inisiatif UTeM kali ini adalah menganjurkan Pesta Konvo Maya TUAH UTeM 2021 bermula 8 Dis hingga 12 Dis sempena Majlis Konvokesyen UTeM ke-16.

“TUAH VCF 2021 ini menampilkan keunikan tersendiri kerana ianya dilaksanakan dalam bentuk maya dan boleh diikuti secara langsung menerusi Facebook MyHEP UTeM.

“Sempena TUAH VCF ini telah berjaya menarik minat pelbagai agensi memberikan sumbangan kepada UTeM dalam bentuk pek makanan, wang tunai dan dalam bentuk tajaan yang semuanya berjumlah RM 224,000,” katanya dalam satu kenyataan hari ini.

Majlis perasmian bagi TUAH VCF akan disempurnakan Menteri Pengajian Tinggi, Datuk Seri Dr Noraini Ahmad secara maya pada 8 Disember jam 8.30 malam.

Sabri berkata pelbagai pengisian telah disusun seperti TUAH National and Culture Awareness, industrial talk, virtual night with deen, alumni talk, wacana belia TUAH, e-sport, volunteer talk dan social Innovation & Pitching Challenge yang diadakan secara dalam talian.

“Sementara itu MaGIC, MDEC, JKKN dan YADIM pula memberi sumbangan dalam bentuk bentuk pengisian program dan hadiah pertandingan dalam TUAH VCF,” katanya.

Pelbagai agensi terlibat seperti Pusat Inovasi & Kreativiti Global Malaysia (MaGIC), Perbadanan Ekonomi Digital Malaysia (MDEC), Jabatan Kebudayaan dan Kesenian Negeri Melaka (JKKN).

Selain Yayasan Dakwah Islamiah Malaysia (YADIM), Yayasan Taqwa Wilayah Persekutuan, Yayasan Wakaf Malaysia, Yayasan Pembangunan Ekonomi Islam Malaysia (YaPEIM) dan Pejabat Mufti Melaka.


SOP ketat jika PRN Melaka diadakan- Ismail Sabri

KUALA LUMPUR 5 Okt. – Perdana Menteri Datuk Seri Ismail Sabri Yaakob berkata, beliau mengambil maklum kebimbangan rakyat berhubung risiko penularan COVID-19 sekiranya Pilihan Raya Negeri (PRN) Melaka diadakan.

Semasa ditemui media selepas melancarkan Bulan Kesiapsiagaan Nasional (BKN) 2021 di sini hari ini, Ismail Sabri berkata ekoran perkembangan politik di Melaka, media sosialnya telah dihujani dengan pelbagai pandangan daripada orang ramai yang bimbang akan berlaku peningkatan kes seperti yang berlaku pada PRN Sabah lepas.

“Jika (PRN Melaka) diadakan, saya percaya SPR (Suruhanjaya Pilihan Raya) akan adakan SOP (prosedur operasi standard) ketat untuk pastikan kawalan dapat dibuat,” katanya mengulas situasi di Melaka serta meminta menunggu keputusan Yang Dipertua Negeri Melaka Tun Mohd Ali Rustam.

Semalam, empat Ahli Dewan Undangan Negeri (ADUN) Melaka mengumumkan mereka hilang kepercayaan serta menarik sokongan terhadap kepimpinan Ketua Menteri Datuk Seri Sulaiman Md Ali.

Empat ADUN itu ialah bekas Ketua Menteri Melaka Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas)

Dewan Undangan Negeri (DUN) Melaka mempunyai 28 kerusi dengan 14 kerusi dipegang BN, Bersatu (dua), DAP (tujuh), PKR (dua), Amanah (dua) dan Bebas (satu).

Sementara itu, Ismail Sabri yang juga Naib Presiden UMNO berkata beliau menyerahkan kepada Presiden UMNO Datuk Seri Ahmad Zahid Hamidi untuk mencari penyelesaian berhubung isu di Melaka itu kerana ia turut melibatkan isu parti.


Aidil Sharin puji persembahan KDA FC selepas tewaskan juara Piala Malaysia

ALOR SETAR, 10 Mac – Ketua jurulatih Kedah Darul Aman (KDA) FC Aidil Sharin Sahak memuji persembahan pemainnya yang berjaya mencatatkan kemenangan kedua Liga Super selepas menewaskan KL City FC di Stadium Darul Aman, di sini malam tadi.

Beliau berkata kejayaan menewaskan juara Piala Malaysia musim lepas itu amat penting dan berharap momentum serta prestasi pemainnya dapat dikekalkan dalam perlawanan seterusnya.

“Syukur kami telah mencapai objektif yang diinginkan malam ini (malam tadi) dengan mengutip tiga mata yang tentunya penting buat pasukan. Tahniah semua pemain, walaupun mulanya ketinggalan 0-1, mereka tak patah semangat dan kembali memberi tentangan.

“Bermain dengan KL City FC bukanlah mudah, ada kesilapan yang kami lakukan, tapi pemain cepat membaiki kelemahan dan alhamdulillah, saya gembira dengan tiga mata malam ini,” katanya kepada pemberita selepas tamat perlawanan yang menyaksikan KDA FC menewaskan KL City FC 3-2, malam tadi.

Beliau berkata beberapa pemain muda yang diberikan peluang bermain dalam perlawanan turut mempamerkan persembahan membanggakan dan berharap prestasi itu diteruskan bagi mengharungi perlawanan sepanjang musim ini.

Pada perlawanan itu, pasukan tuan rumah terlebih dahulu ketinggalan 0-1 menerusi jaringan pemain tengah KL City FC Zhafri Yahya pada minit ke-28, namun bangkit semula dengan gol penyamaan menerusi Muhammad Syafiq Ahmad pada minit ke-32.

Gol kedua dan ketiga KDA FC pula hadir masing-masing menerusi Mohd Fayadh Mohd Zulkifli Amin pada minit ke-67 dan Dennis Buschening pada minit ke-69, manakala gol kedua pasukan pelawat dijaringkan Kevin Brandon Xavier Koubemba pada minit ke-87. – BERNAMA


Lautan manusia meriahkan Hari Malaysia di Melaka

BANDA HILIR 16 September – Lautan manusia menggamatkan suasana sambutan Hari Malaysia 2022 di Dataran Memorial Pengisytiharan Kemerdekaan Banda Hilir, di sini, malam ini.

Seawal jam 3 petang lagi, pengunjung mula tiba di lokasi sambutan bagi memeriahkan sambutan yang julung kali diadakan di Semenanjung Malaysia ini.

Menariknya, tetamu kehormat, Yang di-Pertua Negeri Melaka Tun Seri Setia Mohd Ali Mohd Rustam serta dif-dif kehormat tiba menaiki 16 beca diiringi basikal tua dan vespa sambil berpakaian ala 60-an.

Lagu-lagu era 60-an mengiringi ketibaan tetamu kehormat, di samping paparan sepanduk bertulisan jawi dan rumi ejaan lama menambah keserian sambutan kali ini.

Acara julung kali diadakan di kawasan terbuka itu dimulakan dengan persembahan pembukaan Catatan Malaysia iaitu persembahan gerak, visual dan narator oleh pelakon veteran Shaharudin Tambi yang menggambarkan sejarah pembentukan negara Malaysia berkonsepkan patriotisme, imbas kembali, teatrikal dan muzikal.

Turut diadakan bacaan ikrar Rukun Negara yang dibacakan Tokoh Budaya Negeri Melaka dan Tokoh Guru Abd. Rani Embi diiringi 14 orang mewakili kepelbagaian etnik iaitu Melayu, Cina, India, suku kaum Sabah dan Sarawak, Baba Nyonya, Sikh, Chetti, Portugis dan Orang Asli.

Acara kemuncak ialah upacara menandatangani Buku Watikah Pengisytiharan oleh Perdana Menteri Datuk Seri Utama Ismail Sabri bin Yaakob; Timbalan Ketua Menteri Sarawak merangkap Menteri mewakili Ketua Menteri Sarawak, Datuk Amar Haji Awang Tengah Ali Hasan; dan Timbalan Ketua Menteri Sabah II merangkap mewakili Ketua Menteri Sabah, Datuk Seri Panglima Dr. Jeffrey G. Kitingan sambil disaksikan Tun Mohd Ali.

Turut diadakan persembahan khas ‘Dari Robohan Kota Melaka, Kita Dirikan Negara Merdeka’ yang menampilkan empat segmen khas iaitu Pahlawan Bangkit ‘Bahang Nasionalisme Tanah Air Kita’; Jejak Merdeka; Malaysia Kita (Lambaian Bayu dan Sayap Kenyalang) dan Teguh Banjaran Titiwangsa.

Sambutan Hari Malaysia 2022 turut disiarkan secara langsung melalui stesen-stesen penyiar iaitu RTM, Bernama TV, TV3, Astro AWANI, TV Alhijrah dan Suke TV serta Facebook live Kementerian Komunikasi dan Multimedia Malaysia (K-KOMM), Jabatan Penerangan Malaysia dan Merdeka360.


Lima lebuh raya terlibat sistem pembayaran tol terbuka – Nanta

Menteri Kerja Raya Datuk Seri Alexander Nanta Linggi berkata walaupun beberapa lagi syarikat konsesi telah menunjukkan minat dan menyatakan kesediaan untuk turut serta dalam sistem pembayaran, namun usaha itu tidak boleh dilaksanakan dengan tergesa-gesa tanpa kajian dan pembangunan perancangan terlebih  dahulu.

“Yang paling penting, sistem yang dicadangkan diuji terlebih dahulu sebelum dilaksanakan sepenuhnya. Ini bagi mengelakkan sebarang masalah di kemudian hari yang akan menyusahkan pengguna,” katanya menerusi Facebook rasminya hari ini.

Baru-baru ini Nanta mengumumkan akan melaksanakan sistem pembayaran terbuka bagi membolehkan pengguna membayar tol menggunakan kad debit dan kredit selewat-lewatnya September ini.

Lebuh raya yang terlibat ialah Lebuhraya Sungai Besi, Lebuhraya Baru Pantai, Lebuhraya Bertingkat Ampang-Kuala Lumpur, Lebuhraya Koridor Guthrie serta Jambatan Pulau Pinang.

Mengulas lanjut, Nanta berkata usaha untuk melaksanakan sistem bayaran tol terbuka itu telah dilakukan pasukan Kementerian Kerja Raya (KKR) daripada Bahagian Pembangunan dan Penswastaan (BPP) sejak 2022 lagi.

Ia termasuk dari aspek teknikal, perundangan dan kewangan yang perlu diperhalusi dan diperjelaskan  oleh semua pihak terlibat sebelum keputusan memulakan sistem pembayaran terbuka ini di lima lebuh raya pertama dapat dicapai.

Sementara itu mengulas persoalan tentang pihak manakah yang bertanggungjawab dalam membuat keputusan dan memastikan pelaksanaan sistem pembayaran terbuka itu dilaksanakan, Nanta berkata semua punca kuasa pelaksanaan sistem pembayaran tol dan semua yang berkaitan tertakluk di bawah bidang kuasa KKR.

“Sehubungan itu saya memohon semua pihak menunggu pengumuman KKR berkenaan senarai jajaran dan lebuh raya yang bersedia untuk melaksanakan sistem pembayaran terbuka ini bagi mengelakkan kekeliruan, salah faham dan masalah dalam kalangan pengguna di kemudian hari.

“Ia akan ditentukan selepas semua proses libat urus, teknikal, perundangan dan kewangan telah dipersetujui oleh semua pihak yang terlibat,” katanya. – BERNAMA


Rizab antarabangsa BNM berjumlah US$111.4 bilion pada 13 Mei 2022

KUALA LUMPUR, 23 Mei – Rizab antarabangsa Bank Negara Malaysia (BNM) berjumlah US$111.4 bilion pada 13 Mei, 2022 berbanding dengan US$112.5 bilion pada 29 April, 2022.

Menurut kenyataan pada Isnin, BNM menjelaskan paras rizab ini memadai untuk membiayai 5.6 bulan import barangan dan perkhidmatan, serta 1.1 kali jumlah hutang luar negara jangka pendek.

Komponen utama rizab antarabangsa ini merangkumi rizab mata wang asing berjumlah US$98.4 bilion, kedudukan rizab Tabung Kewangan Antarabangsa (IMF) sebanyak US$1.4 bilion, Hak Pengeluaran Khas (SDR) US$6.0 bilion, emas pada US$2.4 bilion dan aset rizab lain berjumlah US$3.2 bilion.


Beberapa lagi kelonggaran SOP akan diumum – Khairy

PUTRAJAYA, 22 April – Kerajaan akan mengumumkan beberapa lagi kelonggaran prosedur operasi standard (SOP) selaras dengan status negara yang kini dalam Fasa Peralihan ke Endemik, kata Menteri Kesihatan Khairy Jamaluddin.

“Tetapi biarlah kita lambat sedikit asalkan kita selamat dan janganlah kita mengulangi kesilapan negara lain,” katanya ketika berucap pada majlis penyerahan Projek Bangunan Tambahan Blok Baharu Institut Endokrin Hospital Putrajaya di sini hari ini.

Beliau berkata meskipun negara kini berada dalam Fasa Peralihan ke Endemik, masyarakat masih perlu mematuhi SOP dan langkah kesihatan awam yang ditetapkan bagi mencegah penularan COVID-19.

“Kes semakin terkawal, kemasukan ke hospital semakin menurun serta kadar kematian akibat COVID-19 dan kemasukan ke unit rawatan rapi (ICU) menurun,” katanya.

Berhubung isu MySejahtera yang dibangkitkan oleh Pengerusi Jawatankuasa Kira-Kira Wang Negara (PAC) Wong Kah Woh semalam, Khairy berkata beliau sedia dipanggil semula untuk memberi keterangan lebih lanjut kepada PAC.

Semalam, Wong berkata kerajaan ‘kelihatan seperti keliru’ siapa yang melantik KPISoft Sdn Bhd sebagai vendor aplikasi MySejahtera berikutan tiada kontrak formal antara syarikat itu dengan kerajaan.

Sementara itu, Khairy berkata pembukaan Institut Endokrin Hospital Putrajaya, iaitu yang pertama di Malaysia, tidak lama lagi bakal meningkatkan perkhidmatan perubatan endokrinologi di negara ini.

Institut Endokrin Hospital Putrajaya akan dilengkapi dengan 220 katil pesakit serta pelbagai kemudahan lain antaranya bilik bedah pintar hibrid dan tiga bilik pembedahan am.

Pada 2017, Menteri Kesihatan ketika itu Datuk Seri Dr S.Subramaniam berkata kerajaan memperuntuk RM365 juta untuk membina Institut Endokrin bagi menampung bilangan pesakit yang semakin meningkat.

Pada majlis hari ini, Ketua Setiausaha Kementerian Kesihatan Datuk Harjeet Singh dan Ketua Pengarah Kerja Raya Datuk Ir Mohamad Zulkefly Sulaiman menandatangani dokumen penyerahan Institut Endokrin Hospital Putrajaya dengan disaksikan oleh Khairy. – BERNAMA


Rusia, potensi pasaran baharu pelancongan Melaka

AYER KEROH 9 Mac- Satu perbincangan bersama kedutaan Rusia akan diadakan dalam masa terdekat bertujuan menarik pelawat dari negara Eropah Timur itu melancong ke Melaka kata EXCO Pelancongan, Warisan dan Kebudayaan negeri, Datuk Muhammad Jailani Khamis.

Muhammad Jailani berkata, cadangan itu sesuai dengan bpembukaan pintu sempadan negara bermula 1 April depan yang diumumkan Perdana Menteri Datuk Seri Ismail Sabri Yaakob, semalam.

“Kehadiran pelancong Rusia akan membantu meningkatkan sektor mikroekonomi negeri ini dan berharap tidak ada sekatan buat rakyat negara itu untuk memasuki Malaysia.

“Disebabkan krisis antara Rusia dan Ukraine, pelancong negara itu tidak akan ke Eropah Barat. Jadi, Melaka bersedia menerima kehadiran mereka,” katanya pada sidang media di Ayer Keroh, hari ini.

Mengulas mengenai pengumuman pembukaan sempadan negara Muhammad Jailani berharap pelancong China, Indonesia, Singapura dan Taiwan akan terus memilih Melaka sebagai destinasi percutian utama mereka.

“Menerusi Bahagian Promosi Pelancongan (BPP) negeri, kita sudah bersedia lebih 100 peratus untuk menerima kehadiran pelancong luar negara khususnya empat negara ini.

“Malaysia adalah destinasi pelancongan kesihatan bagi pelawat daripada empat negara berkenaan, jadi saya harap apa yang direncanakan ini berjalan lancar dan kegemilangan Melaka dapat dikembalikan,” katanya.


PRU15: MB Perak menghadap Sultan Nazrin mohon perkenan bubar DUN

IPOH, 12 Okt – Menteri Besar Perak Datuk Seri Saarani Mohamad hari ini menghadap Sultan Perak Sultan Nazrin Shah bagi mempersembahkan hasrat berkaitan pembubaran Dewan Undangan Negeri (DUN).

Sebelum itu, turut kelihatan kenderaan Penasihat Undang-Undang Negeri Perak Datuk Azmir Shah Zainal Abidin dan Setiausaha Kerajaan Negeri Perak Datuk Ahmad Suaidi Abdul Rahim memasuki kawasan istana berkenaan.

Saarani ketika ditemui pada satu majlis di Bagan Serai semalam memaklumkan beliau telah mendapat perkenan menghadap Sultan Nazrin Shah hari ini bagi mendapatkan perkenan untuk membubarkan DUN Perak.

Perdana Menteri Datuk Seri Ismail Sabri Yaakob mengumumkan pembubaran Parlimen ke-14 berkuat kuasa 10 Okt untuk memberi laluan kepada Pilihan Raya Umum ke-15 (PRU15) selepas diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Susulan pembubaran Parlimen ke-14, Perdana Menteri turut mengesyorkan ketua kerajaan negeri kecuali Sabah, Sarawak, Melaka dan Johor agar mendapatkan perkenan Sultan dan Yang Dipertua Negeri untuk membubarkan DUN masing-masing, bagi membolehkan pilihan raya negeri dan parlimen diadakan serentak.

DUN Perak kini terdiri daripada 25 Ahli Dewan Undangan Negeri (ADUN) Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan Bebas (satu).


Azizulhasni terima suntikan kedua vaksin COVID-19 pada 19 Jun

KUALA LUMPUR 10 Jun – Jaguh berbasikal trek negara Mohd Azizulhasni Awang, dijangka melengkapkan suntikan kedua vaksin COVID-19 pada 19 Jun ini.

Presiden Persekutuan Kebangsaan Berbasikal Malaysia Datuk Abu Samah Abd Wahab berkata, selain Azizulhasni, seorang lagi pelumba kebangsaan Muhammad Shah Firdaus Sahrom juga akan menerima suntikan dos pertama vaksin COVID-19 pada tarikh sama.

Beliau berkata, mereka yang baharu sahaja tiba di Malaysia dari Melbourne, Australia Ahad lalu, ketika ini sedang menjalani kuarantin di Pusat Kecemerlangan Sukan Paralimpik Malaysia di Kampung Pandan, di sini sehingga 19 Jun depan.

“(Mereka) bertolak ke Nilai pada hari sama (19 Jun) untuk menjalani persiapan akhir di Velodrom Nasional Malaysia menjelang Sukan Olimpik Tokyo, Jepun. Mereka berdua dijadual berlepas ke Tokyo, Jepun pada 25 Julai ini,” katanya ketika dihubungi Bernama baru-baru ini.

Sementara itu, Azizulhasni dalam satu hantaran di laman Instagram hari ini, berasa amat teruja untuk menjalani sesi latihan di tanah air, selepas selesai menjalani tempoh kuarantin.

Beliau pada masa sama turut berterima kasih kepada Menteri Belia dan Sukan Datuk Seri Reezal Merican Naina Merican, di atas kesudian melawatnya di pusat berkenaan Isnin lalu.

“Terima kasih kepada menteri serta pasukan Kementerian Belia dan Sukan dan tidak lupa juga pihak Majlis Sukan Negara, Institut Sukan Negara serta semua yang terlibat, di dalam memastikan keselamatan dan kesihatan kami terjaga dengan rapi,” katanya.

Azizulhasni yang diberi jolokan ‘The Pocket Rocketman’, dijadual beraksi dalam acara kegemarannya keirin dan pecut individu, manakala Muhammad Shah Firdaus bagi acara pecut di Tokyo nanti.


Ayob Khan pamer skil ‘padu’ tebar roti canai

JOHOR BAHRU 24 April – Jika sebelum ini umum mengetahui Ketua Polis Johor, Datuk Ayob Khan Mydin Pitchay tidak asing lagi dengan ketegasan membanteras jenayah, namun beliau menonjolkan sisi berlainan apabila mempamerkan kemahiran menebar roti canai pada program Singgah Sahur Kelab Media Johor (KMJ), di sini, awal pagi tadi, menurut laporan portal Berita Harian.

Malah, satu rakaman video pendek berdurasi 64 saat memaparkan ‘aksi’ beliau menyediakan juadah kegemaran segenap lapisan rakyat Malaysia itu tanpa kekok, sambil bergurau mesra dengan pengamal media pada program santai berkenaan.

Pada program itu, beliau menyambut kehadiran rombongan KMJ diketuai Menteri Besar, Datuk Hasni Mohammad, yang turut diiringi Pengerusi Jawatankuasa Pendidikan, Penerangan, Warisan dan Budaya Johor, Mazlan Bujang.

Ayob Khan berkata, penganjuran seumpama itu secara tidak langsung dapat mengeratkan silaturahim antara kerajaan negeri, agensi kerajaan seperti Polis Diraja Malaysia (PDRM) dan industri media.

“Dalam kalangan kontinjen selain Bukit Aman, Johor ialah antara yang paling tinggi dari segi perkongsian media meliputi laporan kejayaan besar dicapai polis negeri ini.

“Ia adalah sumbangan media dalam membantu menaikkan imej PDRM di Johor,” katanya kepada pemberita selepas program itu di Ibu Pejabat Polis Kontinjen (IPK) Johor, di sini.


Keputusan kemasukan IPTA esok

Kementerian Pengajian Tinggi (KPT) dalam kenyataan berkata keputusan boleh disemak secara dalam talian mulai jam 12 tengah hari di pautan https://jpt.utm.edu.my; http://jpt.uum.edu.my; https://jpt.unimas.my; https://jpt.ums.my dan http://jpt.umt.edu.my.

Menurut KPT pengesahan setuju terima tawaran dan surat tawaran boleh dicetak mulai Sabtu ini hingga 26 Julai di laman web Institut Pengajian Tinggi Awam (IPTA) dan ILKA.

“Surat tawaran rasmi akan dikeluarkan IPTA dan ILKA pada hari yang sama calon membuat pengesahan setuju terima tawaran dalam tempoh 10 hari seperti dinyatakan,” katanya.

KPT berkata hanya pemohon yang gagal dan mendapat tawaran program sijil sahaja boleh mengemukakan permohonan rayuan melalui UPUOnline bagi kemasukan ke universiti awam dan politeknik di https://upu.mohe.gov.my dalam tempoh 11 hari mulai esok sehingga 26 Julai.


Mangsa banjir di Sabah meningkat kepada 1,007 orang pagi Ini

KOTA KINABALU, 29 Jun  — Jumlah mangsa banjir di Sabah semakin meningkat apabila 1,007 mangsa daripada 307 keluarga ditempatkan di 13 pusat pemindahan sementara (PPS) di beberapa daerah setakat 8 pagi ini.

Jawatankuasa Pengurusan Bencana Negeri Sabah dalam kenyataan memaklumkan, 325 mangsa daripada 104 keluarga ditempatkan di empat PPS di Kota Belud dan 539 mangsa daripada 161 keluarga ditempatkan di lima PPS di Tenom.

“Selain itu, 61 mangsa daripada 20 keluarga ditempatkan di satu PPS di Papar, 38 mangsa daripada 10 keluarga ditempatkan di dua PPS di Penampang dan 44 mangsa daripada 12 keluarga, di tempatkan di satu PPS di Beaufort,” menurut kenyataan itu.


MySejahtera: Kerajaan masih runding berkenaan terma dan syarat penggunaan

KUALA LUMPUR, 28 Mac – Kerajaan masih berunding dengan MySJ Sdn Bhd (MySJ) sebagai pemegang lesen aplikasi MySejahtera, mengenai terma dan syarat penggunaan aplikasi itu, menurut Menteri Kesihatan Khairy Jamaluddin.

Beliau berkata, jumlah yang telah dipersetujui MySJ dengan Entomo Malaysia Sdn Bhd (sebelum ini dikenali sebagai KPISoft Malaysia Sdn Bhd) tidak berkaitan dengan perundingan terkini mereka dengan kerajaan.

“Kami belum muktamadkan perundingan itu (dengan MySJ). Kami masih dalam perundingan dan sebaik perundingan itu selesai, kami akan maklumkan apa asas kepada kontrak… tetapi saya perlu untuk selaraskan perkhidmatan yang mereka sediakan.

“Saya boleh maklumkan bahawa faktanya bahawa jumlah yang kami sedang rundingkan dengan MySJ, adalah jauh lebih rendah daripada RM300 juta. Jauh lebih rendah,” katanya.

Beliau berkata kepada media selepas pelancaran buku ‘Systems Thinking: Systems Thinking Analyzes For Health Policy And Systems Development’ oleh Universiti Bangsa-Bangsa Bersatu bagi Pertubuhan Kesihatan Sedunia (UNU-IIGH) di Pusat Konvensyen Kuala Lumpur (KLCC) di sini hari ini.

Media hari ni melaporkan dokumen mahkamah menunjukkan syarikat pembangun MySejahtera (Entomo Malaysia) telah bersetuju untuk memindahkan hak milik intelektual dan lesen perisian aplikasi COVID-19 kepada MySJ untuk RM338.6 juta dalam satu perjanjian sehingga hujung 2025.

“Saya dah maklumkan kepada vendor (MySJ) kalau sekiranya kita tidak dapat perjanjian yang adil kepada kerajaan, maka kita boleh pilih vendor lain sebab data (MySejahtera) itu masih disimpan kerajaan.

“Cuma mungkin syarikat yang baru tu perlu buat perjanjian baharu dari segi penyelenggaraan platform. Kita juga dalam proses melihat kepada apa perkhidmatan yang diperlukan untuk jangka masa panjang,” katanya.

Khairy juga sekali lagi menegaskan aplikasi MySejahtera termasuk data pengguna adalah selamat dan kerajaan tidak berkompromi dalam soal keselamatan data.- BERNAMA


SPR saran bakal calon Padang Serai, Tioman buat semakan awal

KUALA LUMPUR, 23 Nov – Suruhanjaya Pilihan Raya (SPR) menyarankan bakal calon Pilihan Raya Umum ke-15 bagi Parlimen Padang Serai dan Dewan Undangan Negari (DUN) Tioman agar membuat semakan awal dengan Pejabat Pegawai Pengurus atau Pejabat Pilihan Raya Negeri untuk melancarkan proses penamaan calon esok.

Setiausaha SPR Datuk Ikmalrudin Ishak berkata pada hari penamaan calon, bakal calon bagi Parlimen Padang Serai boleh menyerahkan kertas penamaan calon dari 9 pagi hingga 10 pagi kepada Pegawai Pengurus di Dewan Kompleks Sukan Kulim Hi-Tech, Kulim, Kedah.

“Seterusnya, calon-calon yang telah sah dinamakan sebelum ini (5 Nov) juga dikehendaki hadir ke Pusat Penamaan Calon (PPC) yang berkenaan antara 9 pagi hingga 10 pagi bagi tujuan cabutan undi untuk menentukan susunan nama pada kertas undi,” katanya dalam kenyataan hari ini.

Beliau berkata bakal calon juga disarankan membuat pembayaran deposit lebih awal dan resit pembayaran tersebut hendaklah dibawa esok sebagai bukti pembayaran.

“Bagi bakal calon baharu yang mewakili parti politik, diingatkan bahawa surat kebenaran untuk menggunakan simbol parti yang diwakili hendaklah dikemukakan semasa menyerahkan Kertas Penamaan Calon,” katanya.

Ikmalrudin berkata hanya calon, pencadang calon dan penyokong calon dibenarkan masuk ke PPC manakala orang awam dan penyokong dilarang menunggu dalam jarak 50 meter dari sempadan PPC.

Beliau berkata penggunaan alat muzik ataupun pembesar suara bagi tujuan dakyah politik adalah tidak dibenarkan dan merupakan satu kesalahan di bawah Akta Kesalahan Pilihan Raya 1954.

“SPR menyeru semua calon dan parti politik yang terlibat agar sentiasa mematuhi undang-undang, peraturan, tata etika dan arahan yang dikeluarkan oleh SPR, Polis Diraja Malaysia (PDRM) dan Pihak Berkuasa Tempatan (PBT) pada tersebut,” katanya.

Calon Pakatan Harapan di Padang Serai, M. Karupaiya,69, meninggal dunia pada 16 Nov lepas dipercayai akibat serangan jantung dan komplikasi kesihatan manakala calon Perikatan Nasional di DUN Tioman, Md Yunus Ramli, 61, disahkan meninggal dunia beberapa jam sebelum proses pengundian, Sabtu lepas.


Najib bidas Kadir Jasin hina pengundi Melaka

KUALA LUMPUR 22 Nov – Datuk Seri Najib Tun Razak membidas kenyataan bekas wartawan, Datuk A Kadir Jasin yang didakwa menghina pengundi Melaka di laman sosial selepas kecewa terhadap keputusan Pilihan Raya Negeri (PRN) Melaka.

Menerusi catatan Facebook rasmi miliknya, Najib yang juga Penasihat Lembaga Penasihat Barisan Nasional (BN mempersoalkan tindakan Kadir yang tidak berpuas hati dengan meluahkan rasa kecewa terhadap keputusan pilihan raya itu.

Terdahulu, Kadir menerusi hantaran di media sosial melahirkan kekecewannya terhadap keputusan PRN dengan menyifatkan tindakan rakyat Melaka yang menyokong kleptokrat dan kluster mahkamah diharapkan tidak akan menjadi pandemik di seluruh negara.

Dalam pada itu, Ahli Majlis Kerja Tertinggi (MKT) UMNO, Datuk Dr Mohd Puad Zarkashi turut membidas tindakan Kadir dan menyifatkan wartawan veteran itu mempunyai pemikiran yang sempit.

“Sempit betul pemikiran Kadir. Salahkan rakyat Melaka yang guna hak demokrasi mereka memilih sebuah kerajaan yang stabil. Rakyat Melaka tidak mahu masuk lubang biawak kali kedua.

“Orang Melaka penat dan bosan dengan janji kosong, janji tidak ditepati, kerajaan pembohong, amal pendakwaan terpilih, majoriti lemah dan tidak stabil.

“Sebab itu rakyat beri kemenangan majoriti dua pertiga kepada BN. Maka siapa yang dungu? Rakyat Melaka atau Kadir Jasin yang masih meratib Najib. Orang Melaka akan hidup kegelapan jika masih di bawah PH,” kata Puad.


Jangan jadikan perang Rusia – Ukraine alasan naikkan harga – Nanta

KUCHING, 25 Feb – Peniaga diberi amaran untuk tidak menjadikan perang yang meletus di antara Rusia dan Ukraine sejak semalam, sebagai alasan untuk menaikkan harga barang atau perkhidmatan mereka dengan sewenang-wenangnya.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata walaupun dari segi prinsip ekonomi, insiden peperangan boleh menyebabkan harga barangan dan perkhidmatan naik, kesan kenaikan ini tidak semestinya berlaku mendadak seluruh dunia.

“Saya beri amaran di sini, kita pada bila-bila masa sahaja boleh menggunakan Akta Pencatutan 2011. Ada peperangankah, tak ada peperangankah, kita gunakan Akta ini kerana sesiapa sahaja yang berniaga mestilah beretika. Kalau (harga) naik itu munasabah, kita okay,” katanya.

Bercakap kepada pemberita selepas membuat pemeriksaan jualan kit RTK COVID-19 dan logam berharga di sini, beliau berkata dari pengalaman lepas memang diakui insiden peperangan melibatkan negara pengeluar minyak seperti Rusia dan Ukraine, boleh membawa kepada kenaikan harga barangan dan perkhidmatan.

“Tapi janganlah peniaga ambil kesempatan. Perang baru sahaja bermula dan mereka (peniaga) sudah pun menaikkan harga barang atas alasan harga minyak naik. Itu kita tegurlah dan kita akan ambil tindakan,” katanya.

Nanta berkata Malaysia tidak terkecuali dari merasai tempias dari konflik Rusia-Ukraine ini, yang menjadi pembekal makanan ayam ke Malaysia selain Argentina dan Brazil.

Sebagai langkah awal, beliau berkata kerajaan telah mengumumkan peruntukan sebanyak RM500 juta sebagai langkah untuk mengawal harga runcit ayam standard dan super, selain telur ayam gred A, B dan C.

Menyentuh isu bekalan kit RTK COVID-19, beliau berkata sejumlah 8,084 premis runcit telah diberi kelulusan kebenaran untuk menjual kit yang diiktiraf Pihak Berkuasa Peranti Perubatan Malaysia, bagi memudahkannya diperolehi orang ramai.

Menurutnya lapan pengilang tempatan telah mendapat kebenaran bersyarat untuk mengeluarkan sebanyak 4.306 juta unit kit berkenaan, selain mengimport 2.34 juta unit lagi dari tujuh buah negara bagi memastikan bekalannya mencukupi.- BERNAMA


Tiada penularan HFMD di Tabika, Taska Kemas seluruh negara

KEPALA BATAS, 13 Mei – Setakat ini tiada Taman Bimbingan Kanak-Kanak (Tabika) dan Taman Asuhan Kanak-Kanak (Taska) di seluruh negara ditutup kerana kes penyakit tangan, kaki dan mulut (HFMD) yang ketika ini semakin meningkat.

Ketua Pengarah Jabatan Kemajuan Masyarakat (Kemas) Datuk Mohamad Yasin Bidin berkata ini kerana Tabika dan Taska Kemas telah melaksanakan amalan penjagaan kebersihan sebagai langkah pencegahan terhadap penyakit itu.

“Di seluruh negara, Kemas mempunyai 10,830 Tabika dan 545 Taska Kemas membabitkan 220,000 murid dan berdasarkan maklumat setakat ini, hanya seorang murid di Tabika Kemas di Tasek Gelugor, dekat sini yang dijangkiti HFMD.

“Namun kanak-kanak tersebut dijangkiti bukan ketika di Tabika malah dia juga terus tidak hadir selepas terkena HFMD itu,” katanya kepada pemberita selepas Majlis Perasmian Usahawan Asnaf Berdikari di Pusat Kegiatan Masyarakat Kemas Paya Keladi di sini hari ini.

Ketua Pengarah Kesihatan Tan Sri Dr Noor Hisham Abdullah sebelum ini dilaporkan berkata kes jangkitan HFMD di negara ini menunjukkan peningkatan 12.8 kali ganda iaitu sebanyak 22,463 kes HFMD dilaporkan di seluruh negara berbanding 1,752 kes tahun lepas.

Mohamad Yasid berkata langkah-langkah amalan kebersihan membabitkan murid di Tabika dan Taska Kemas dijalankan sebelum penularan COVID-19 lagi, malah pihaknya bekerjasama dengan Kementerian Kesihatan (KKM) bagi memberi pendedahan kepada mereka.

“Macam amalan basuh tangan, ia memang telah dipraktikkan sejak dahulu lagi dan di Kemas juga memang kami jaga amalan kebersihan jadi tidak timbul isu kalau ada kes (HFMD) baru kita buat amalan kebersihan,” katanya.

Sementara itu, beliau berkata Kemas memperuntukkan sebanyak RM500,000 bagi melaksanakan Program Asnaf Berdikari tahun ini dan menyasarkan untuk melahirkan sehingga 140 usahawan asnaf di seluruh negara.

“Menerusi program itu tahun lepas, Kemas berjaya latih seramai 50 orang asnaf di beberapa buah negeri kerana ia adalah projek perintis dan berdasarkan maklumat, ada sebahagian daripada mereka yang telah berjaya ketika ini,” katanya.


Kenaikan OPR tidak jejas minat beli rumah mampu milik

PUTRAJAYA, 12 Julai – Kenaikan Kadar Dasar Semalaman (OPR) tidak menjejaskan minat orang ramai untuk membeli rumah mampu milik yang ditawarkan pada Karnival Jom Beli Rumah 2022 berlangsung selama tiga hari di Pusat Pameran Mid Valley, Kuala Lumpur, bermula Jumaat ini.

Ketua Setiausaha Kementerian Perumahan dan Kerajaan Tempatan (KPKT) Datuk M Noor Azman Taib berkata kira-kira 10,000 rumah mampu milik berharga bawah RM300,000 ditawarkan pada karnival itu, yang menjadi tarikan utama kerana pembeli dapat membeli rumah ‘di bawah harga pasaran’.

“Contoh harga sebuah rumah di Kuala Lumpur ikut pasaran mungkin mencecah RM400,000, apabila dia beli rumah itu dia dah beli rumah below market price (di bawah harga pasaran), jadi di situlah tarikan untuk dia beli rumah mampu milik.

“Kita jangkakan 20,000 pengunjung akan hadir ke karnival itu untuk merebut peluang pemilikan rumah yang ditawarkan,” katanya ketika ditemui media pada Program Ibadah Korban KPKT Bersama Warga Bomba, di sini hari ini.

Pada 6 Julai, Jawatankuasa Dasar Monetari Bank Negara Malaysia (BNM) memutuskan untuk menaikkan OPR, yang menjadi penanda aras pinjaman dan tabungan, sebanyak 25 mata asas atau 0.25 peratus kepada 2.25 peratus. Ia kenaikan kedua berturut-turut tahun ini selepas OPR dinaikkan 25 mata asas kepada 2.00 peratus pada Mei lepas.

M Noor Azman berkata pelbagai insentif dan rebat yang ditawarkan juga adalah antara tarikan karnival seperti pengecualian duti setem untuk tempoh 2021 hingga 2025 seperti diumumkan kerajaan.

Menteri Kewangan Tengku Datuk Seri Zafrul Abdul Aziz semasa membentangkan Bajet 2021 mengumumkan pelaksanakan pengecualian duti setem sepenuhnya diberikan ke atas surat cara pindah milik dan perjanjian pinjaman bagi pembelian rumah kediaman pertama bernilai sehingga RM500,000.

M Noor Azman berkata golongan belia yang ingin memiliki rumah terutama bekerja dalam ekonomi gig turut digalakkan menghadiri Karnival Jom Beli Rumah 2022 kerana terdapat reruai i-Biaya menawarkan kemudahan pembiayaan perumahan bagi mereka berhadapan dengan masalah akses kepada pembiayaan perumahan.

i-Biaya yang juga inisiatif KPKT dan Kementerian Kewangan menawarkan tiga skim permbiayaan iaitu Syarikat Jaminan Kredit Perumahan (SJKP); Skim Rumah Pertamaku (SRP); dan Skim PR1MA ‘Rent-to-Own’.


Identiti kru kapal hilang di Perairan Indonesia dikenal pasti

Pengarah Maritim Negeri Johor  Laksamana Pertama Maritim Nurul Hizam Zakaria berkata tiga daripada lima kru berkenaan adalah warganegara Malaysia iaitu pegawai kanan Mohammad Syafarizan Mohd Noor, 24; dua kelasi Mohammad Sudeh Sudin, 20, dan Derrent Littor, 22.

Beliau berkata dua lagi kru kapal merupakan warga Indonesia iaitu nakhoda kapal dikenali sebagai Adi, 43, serta ketua jurutera Damai Papane Ole, 57.

“Pusat Kecil Mencari dan Menyelamat (MRSC) Johor Bahru telah menerima makluman dari pihak Maritime Rescue Control Centre (MRCC) Putrajaya pada 11 malam tadi bahawa pihak Badan Nasional Pencarian dan Pertolongan (BASARNAS) Republik Indonesia akan mengkoordinasikan pencarian kapal kargo MV Dai Cat 06 berdasarkan maklumat berkemungkinan kapal berada dalam perairan Indonesia.

Semalam, Nurul Hizam dilaporkan berkata kapal kargo yang didaftarkan di Malaysia dan membawa muatan 527 batang paip bernilai RM726,205 serta lima kru, dipercayai hilang di perairan Indonesia, pada Isnin.


DUN MERLIMAU: Kajian terperinci kenal pasti punca pencemaran Sungai Merlimau

MERLIMAU 20 April – Satu kajian terperinci perlu dilakukan bagi mengenal pasti punca pencemaran yang sering berlaku di Sungai Merlimau sejak bertahun dahulu.

Ahli Dewan Undangan Negeri (ADUN) Merlimau, Dr Muhamad Akmal Saleh berkata, Sungai Merlimau dahulunya pernah menjadi kolam renang semula jadi bagi anak-anak kampung yang ingin bermandi manda.

“Pagi ni bersama dengan Pengarah Jabatan Alam Sekitar (JAS) Negeri Melaka dan pegawai alam sekitar, kita buat meeting (mesyuarat) di tepi Sungai Merlimau..

“Sungai Merlimau dulu menjadi ‘swimming pool’ semula jadi bagi anak-anak kampung seperti saya, tetapi malangnya kini ikan nak berenang pon takut lemas di dalamnya,” katanya menerusi satu hantaran di Facebook rasminya semalam.


Boleh bersalaman di hari raya – Khairy

Selain itu, katanya, majlis-majlis sambutan Aidilfitri seperti takbir rumah ke rumah, kunjung-mengunjung dan rumah terbuka turut dibenarkan dengan mewajibkan pemakaian pelitup muka.

Malah katanya, solat Sunat Aidilfitri turut dibenarkan dengan kapasiti 100 peratus ruangan masjid dengan syarat perlu membawa sejadah sendiri dan mengambil wuduk di rumah untuk mengurangkan kesesakan.


Jangan cepat terleka, puas hati terhadap usaha kekang COVID-19, titah Agong

“Kerajaan hendaklah terus berusaha untuk menurunkan kes jangkitan harian COVID-19 dan mencapai imuniti kelompok dengan segera,” titah Seri Paduka pada Istiadat Pembukaan Penggal Keempat Parlimen ke-14 hari ini.

Al-Sultan Abdullah bertitah negara kini berada di atas landasan yang kukuh dalam menangani COVID-19 menerusi pembentukan Majlis Pemulihan Negara (MPN) dan pelaksanaan Program Imunisasi COVID-19 Kebangsaan, serta pakej bantuan kewangan dan rangsangan ekonomi kepada rakyat.

Seri Paduka berkeyakinan bahawa meskipun pandemik COVID-19 telah memberi impak negatif terhadap sektor-sektor tertentu negara, ekonomi Malaysia akan mula menunjukkan pemulihan selari dengan peningkatan kadar vaksinasi penduduk dan seterusnya memberi keyakinan kepada semua pemegang taruh dan para pelabur.

Al-Sultan Abdullah bertitah perusahaan mikro, kecil dan sederhana juga perlu diberi galakan untuk menguruskan perniagaan secara digital untuk menjamin akses pasaran yang lebih luas, manakala bidang-bidang pertumbuhan ekonomi turut perlu segera dikenal pasti supaya Malaysia tidak ketinggalan di arena global.

Baginda bertitah inisiatif baharu dan aktiviti tambah nilai menerusi penggunaan automasi dan teknologi untuk memajukan beberapa sektor termasuk perladangan, komoditi dan pelancongan perlu dipercepatkan pelaksanaannya.

“Sektor-sektor tersebut sangat berpotensi untuk penciptaan sumber kekayaan baharu negara, di samping berupaya menjamin sekuriti dan nutrisi makanan negara,” titah Al-Sultan Abdullah.

Kerajaan akan turut membentangkan Rancangan Malaysia ke-12 bagi tempoh 2021 hingga 2025 dan bakal memperkenalkan beberapa pembaharuan dasar dan transformasi struktur untuk membawa pembangunan negara pada asas yang lebih kukuh, titah Seri Paduka.

Yang di-Pertuan Agong turut menyambut baik komitmen kerajaan dalam memacu pertumbuhan prestasi ekonomi negara agar lebih lestari, mapan dan berdaya saing khususnya dalam pengukuhan sektor perdagangan dan pelaburan.

Sehingga kini, kerajaan telah melaksanakan pelbagai pakej rangsangan dan pemulihan ekonomi demi kesejahteraan rakyat yang bernilai RM530 bilion serta Belanjawan 2021 sebanyak RM322.5 bilion.

Yang di-Pertuan Agong nyata amat menghargai segala usaha berterusan kerajaan dalam melaksanakan pelbagai strategi bagi menangani pandemik itu serta impaknya terhadap aspek ekonomi, sosial dan kesejahteraan rakyat.

“Peratus kes sembuh COVID-19 di negara kita adalah tinggi dan majoriti kes baharu pula adalah tergolong dalam kategori 1 dan 2.

“Malahan, negara kita adalah antara negara dengan kadar vaksinasi terpantas di dunia, pencapaian tersebut sudah pasti merupakan hasil daripada kejayaan Program Imunisasi COVID-19 Kebangsaan dan Program Imunisasi Industri COVID-19 Kerjasama Awam-Swasta,” titah Seri Paduka.

Al-Sultan Abdullah bertitah menerusi pendekatan memperkasa Agenda Nasional Malaysia Sihat, rakyat akan berasa yakin untuk menerima dan menyesuaikan diri dengan senario COVID-19 sebagai endemik yang bersifat kekal dan menjadi sebahagian dari kehidupan masyarakat.

Sehubungan itu Seri Paduka menyeru seluruh rakyat perlu sedar akan bahayanya virus COVID-19 khususnya varian baharu dan juga kemungkinan munculnya pelbagai varian lain pada masa hadapan.

Justeru Yang di-Pertuan Agong bertitah rakyat masih lagi perlu untuk sentiasa menjaga kesihatan diri, mengambil langkah berjaga-jaga dan kekal berdisiplin mematuhi prosedur operasi standard, pada setiap masa.

Al-Sultan Abdullah juga meminta kerajaan memperkemaskan dasar berhubung kemasukan dan pemberian visa kepada warga asing, agar penularan varian baharu dapat dikawal.

Seterusnya ketua negara itu menzahirkan ucapan terima kasih kepada kerajaan United Kingdom, Amerika Syarikat, Jepun, Arab Saudi, China dan Emiriah Arab Bersatu, di atas sumbangan vaksin COVID-19 kepada negara ini.

“Beta menyokong peranan aktif Malaysia serta pendekatan pragmatik yang diambil oleh kerajaan dalam bidang diplomasi yang akhirnya telah meningkatkan imej dan reputasi negara di persada antarabangsa, ini dapat dilihat menerusi pelbagai bantuan vaksin yang telah diterima daripada negara-negara lain,” titah Seri Paduka.


Bekas ADUN Batu Maung didakwa terima rasuah lebih RM11 juta

BUTTERWORTH 12 Julai – Bekas Ahli Dewan Undangan Negeri (ADUN) Batu Maung, Datuk Mansor Musa mengaku tidak bersalah di Mahkamah Sesyen, di sini hari ini atas 106 pertuduhan pengubahan wang haram bernilai lebih RM11 juta sekitar September 2011 hingga Ogos, tahun lalu.

Tertuduh berusia 58 tahun yang juga pengerusi koperasi syarikat hartanah membuat pengakuan itu selepas kesemua pertuduhan dibacakan oleh jurubahasa di hadapan Hakim Norhayati Mohamad Yunus.

Dia didakwa dengan 42 pertuduhan di bawah Seksyen 4 (1) (a) Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA 2001) dengan hukuman denda maksimum RM5 juta atau penjara tidak melebihi lima tahun, atau kedua-duanya jika sabit kesalahan.

Dia juga didakwa dengan 64 tuduhan di bawah Seksyen 4 (1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFAPUAA 2001).

Jika sabit kesalahan di bawah AMLATFAPUAA 2001, tertuduh boleh dikenakan hukuman penjara maksimum 15 tahun dan denda hingga lima kali hasil daripada kegiatan haram itu atau RM5 juta, mana yang lebih tinggi.

Menurut kertas pertuduhan, tertuduh melibatkan diri dalam pengubahan wang haram iaitu menerima wang dalam bentuk tunai, aset dan saham melalui syarikat yang berbeza.

Pendakwaan diketuai Pengarah Kanan Bahagian Perundangan dan Pendakwaan Suruhanjaya Pencegahan Rasuah Malaysia (SPRM) Datuk Faridz Gohim Abdullah bersama Muhammad Asraf Mohamed Tahir dan Muhamad Azlan Basri manakala tertuduh diwakili peguam Kek Boon Wei dan Helen Ng.

Menurut laporan berita, tertuduh, yang merupakan Pengerusi Koperasi Tunas Muda Sungai Ara Bhd dan Ketua UMNO Bayan Baru, juga akan didakwa di Mahkamah Sesyen Kuala Lumpur, Khamis ini.


Emma Maembong, suami positif COVID-19

Kuala Lumpur: Dramatis jelita, Emma Maembong dan suami, Shazi Azhar disahkan positif Covid-19, semalam, lapor portal berita Harian Metro hari ini.

Menerusi hantaran di Facebook rasminya, Emma atau nama sebenarnya Fatimah Rohani Ismail, 29, berkata, ujian itu dilakukan petugas sebuah klinik swasta dan berterima kasih kepada mereka yang profesional.

Emma berkata, walaupun dia dan suami disahkan positif wabak itu, anak mereka Shariq Gabriel yang berusia tiga bulan disahkan negatif Covid-19.

Sementara itu, perkongsian Emma yang popular menerusi drama antaranya, Projek Memikat Suami, Astana Cinta Aleesa dan Isteri Separuh Masa mendapat pelbagai reaksi netizen.


Agong terima watikah 19 perwakilan asing ke Malaysia

KUALA LUMPUR, 25 April – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menerima watikah pelantikan 19 ketua perwakilan asing ke Malaysia, di Istana Negara di sini.

Ketua-ketua perwakilan asing berkenaan ialah Joana Veneranda Amaral dari Timor-Leste, Takahashi Katsuhiko (Jepun), Saad Maandi (Algeria), Ricardo Estanislao Morote Canales (Peru), Dabare Liyanage Sumangala Dias (Sri Lanka) dan Constance Chemwayi (Zimbabwe).

Ketua-ketua perwakilan asing lain ialah Sentle Kenneth Rabale dari Lesotho, Wayne Mitchell Robson (Kanada), Agostinho André De Carvalho Fernandes (Angola), Riadh Dridi (Tunisia), Maynor Jacobo Cuyún Salguero (Guatemala), Lars Bo Larsen (Denmark) dan Rwamucyo Ernest (Rwanda).

Yang lain ialah Alem Tsehaye Woldemariam (Eritrea), Leko Ado (Niger), Belmiro José Malate (Mozambique), Apostolos Baltas (Greece), Amenatave V. Yauvoli (Fiji), serta Petar Dimitrov Andonov (Bulgaria).


BN perkenal Enakmen Anti Lompat Parti

AYER KEROH 20 Nov – Enakmen Anti Lompat Parti dalam Dewan Undangan Negeri (DUN) merupakan antara lima agenda transformasi Barisan Nasional (BN) bagi memperkukuhkan kestabilan politik Melaka.

Pengerusi BN Datuk Seri Ahmad Zahid Hamidi berkata, parti itu turut mengusulkan kerjasama antara wakil rakyatnya untuk memastikan jangka hayat DUN kekal dalam tempoh empat tahun dari tarikh pertama persidangan DUN Melaka.


Rangka pelan kontigensi bekal sumber air mentah – KM

KUALA LUMPUR 7 Jan. – Kerajaan Melaka merangka pelan kontigensi bagi memastikan sumber air mentah mencukupi untuk keperluan asas pengguna di negeri ini.

Ketua Menteri, Datuk Seri Utama Sulaiman Md Ali berkata, pelan itu meliputi pengepaman air dari kolam-kolam alternatif bagi jangka masa pendek, projek jangka masa sederhana bagi mendalamkan empangan dan kolam-kolam takungan sedia ada.

“Projek jangka masa panjang seperti pembinaan Takungan Air Pinggiran Sungai (TAPS) sedang dan telah dilaksanakan seperti diumumkan dalam Pembentangan Belanjawan 2021 Negeri Melaka.

“Kajian kemungkinan telah dijalankan selama enam bulan bermula 11 Julai 2020 bagi mengkaji pembinaan empangan pantai (coastal reservoir) di lembangan sungai-sungai Negeri Melaka serta inter basin water transfer dari mana-mana tadahan air untuk dialirkan ke empangan sedia ada,” katanya melalui Facebook rasminya hari ini.

Pelan itu diputuskan dalam Majlis Mesyuarat JK Teknikal Bil.4 Bahagian Pembentangan Draf Laporan Akhir & Stakeholder Engagement bagi kajian kemungkinan bagi Inter Basin Transfer di Empangan Negeri Melaka & Kajian Kemungkinan Pembinaan Takungan Pesisir Pantai (Coastal Reservior) di Lembangan Sungai-Sungai Negeri Melaka di Kuala Lumpur, petang tadi.

Menurut Sulaiman, kajian itu dijalankan bagi menilai kebolehupayaan pembinaan empangan pantai dan penyaluran air sebagai salah satu sumber air baharu Melaka.

“Berkait itu, kemampuan sumber air (yield) di enam lembangan sungai utama di Melaka telah dianalisa dengan kaedah penilaian imbangan air (water balance) dan hasilnya telah diperincikan di dalam laporan kajian ini.

“Enam lembangan sungai tersebut adalah Lembangan Sungai Linggi, Lembangan Sungai Baru, Lembangan Sungai Melaka, Lembangan Sungai Duyong, Lembangan Sungai Merlimau serta Lembangan Sungai Kesang,” katanya.

Untuk rekod pada awal tahun 2020, Melaka menghadapi krisis air sehingga terpaksa melaksanakan Bekalan Air Berjadual (BAB) pada 29 Januari 2020 sehingga 31 Mac 2020.

Ketika itu, penurunan paras empangan disebabkan kurangnya taburan hujan di kawasan tadahan bermula April 2019 di mana jumlah hujan yang dicatat pada sistem telemetri Empangan Durian Tunggal pada tahun 2019 adalah berjumlah 1172mm berbanding 2174mm pada tahun 2017.

Sementara itu, bagi rekod pada tahun 2019, jumlah purata hujan di Negeri Melaka hanya 1,387 mm yang mana ianya lebih rendah 25 peratus dari purata hujan tahunan.


31 peratus kanak-kanak di Malaysia terima dos pertama vaksin

KUALA LUMPUR, 12 Mac – Sejumlah 1,119,954 atau 31.5 peratus kanak-kanak di negara ini telah menerima dos pertama vaksin COVID-19 di bawah Program Imunisasi COVID-19 Kebangsaan untuk Kanak-kanak (PICKids) setakat semalam.

Berdasarkan laman web COVIDNOW, 15,238,078 individu atau 64.8 peratus daripada populasi dewasa di negara ini telah menerima dos penggalak COVID-19 dan 22,933,696 atau 97.5 peratus daripada kumpulan itu telah melengkapkan vaksinasi mereka, manakala 23,210,290 atau 98.7 peratus telah menerima sekurang-kurangnya satu dos vaksin.

Bagi remaja berumur 12 hingga 17 tahun, sejumlah 2,835,698 individu atau 91.1 peratus daripada kumpulan itu telah melengkapkan vaksinasi mereka manakala 2,935,797 atau 94.3 peratus telah menerima sekurang-kurangnya satu dos vaksin.

Semalam 58,326 dos vaksin telah diberikan, dengan 23,938 sebagai dos pertama, 1,678 sebagai dos kedua dan 32,710 sebagai dos penggalak, menjadikan jumlah kumulatif dos vaksin yang dikeluarkan di bawah Program Imunisasi COVID-19 Kebangsaan (PICK) sebanyak 68,064,755.

Sementara itu menurut portal GitHub Kementerian Kesihatan, 76 kematian akibat COVID-19 direkodkan semalam, dengan Kedah mencatatkan jumlah kematian tertinggi iaitu 15 kes, diikuti Selangor (14), Perak (10), Johor (lapan), manakala Negeri Sembilan dan Sabah masing-masing merekodkan lima kes kematian.

Kuala Lumpur merekodkan empat kes kematian, masing-masing tiga kes di Perlis dan Pulau Pinang, manakala Kelantan, Melaka, Pahang dan Sarawak masing-masing merekodkan dua kes dan Terengganu (satu). – BERNAMA


Thailand setuju buka pintu sempadan di wang kelian dan Bukit Kayu Hitam – PM

KANGAR, 25 Mac – Thailand bersetuju untuk membuka pintu sempadan daratnya dengan Malaysia iaitu di Wang Kelian, Perlis dan Bukit Kayu Hitam, Kedah mulai 1 April ini.

Beliau berkata Menteri Kesihatan Khairy Jamaluddin juga telah diminta untuk berbincang dengan Kerajaan Thailand supaya membenarkan pembukaan segera pintu sempadan di Padang Besar, Perlis dan kawasan lain di utara tanah air.

Semalam Ismail Sabri mengumumkan pembukaan sepenuhnya pintu sempadan darat Malaysia-Singapura yang digunakan oleh para pekerja yang berulang alik secara harian bermula 1 April ini.

“Pembukaan sempadan ini akan mempermudahkan mereka untuk bekerja dan SOP (prosedur operasi standard) yang kita kenakan juga adalah longgar iaitu tiada lagi kuarantin dan tidak perlu menjalani ujian PCR atau RTK pada waktu prapelepasan dan ketibaan,” katanya.

Perdana Menteri berkata langkah itu akan menyumbang kepada pemulihan negara yang memberi impak positif ke atas kelestarian ekonomi dan kesejahteraan kehidupan Keluarga Malaysia.

Beliau berharap SOP yang dilaksanakan di pintu masuk sempadan Malaysia-Singapura di Johor itu dapat juga dilaksanakan di pintu-pintu masuk di sempadan Malaysia-Thailand di utara tanah air.

Sementara itu, sejajar dengan Fasa Peralihan ke Endemik mulai 1 April, Ismail Sabri berkata kerajaan melancarkan program Duta Komuniti Keluarga Malaysia yang berkonsepkan kesukarelawanan dengan matlamat untuk membudayakan kawalan kendiri dalam kalangan komuniti sepanjang fasa peralihan itu.

Beliau berkata walaupun tiada lagi penjarakan fizikal dalam fasa itu, namun Keluarga Malaysia masih terikat dengan pematuhan SOP seperti pemakaian pelitup muka di samping penjagaan kebersihan diri.

“Duta Komuniti ini akan ditempatkan di kawasan berisiko tinggi iaitu sesak dan tertutup. Mereka akan memastikan maklumat yang disampaikan kepada komuniti adalah tepat, terkini dan efektif dengan cara penyampaian yang bernada lembut, berhemah dan bersopan-santun apabila membuat teguran,” katanya.

Mengakhiri ucapannya, Perdana Menteri turut mengumumkan kelulusan peruntukan sebanyak RM5 juta untuk Kerajaan Negeri Perlis bagi menjalankan kajian kemungkinan pembinaan jeti feri penumpang baharu di Kuala Perlis.


SKMM nafi keluar arahan untuk PDRM rampas telefon Syed Saddiq

Jabatan Komunikasi Korporat SKMM memaklumkan suruhanjaya itu selaku agensi teknikal dalam membantu siasatan PDRM tidak mengeluarkan sebarang arahan untuk merampas bahan bukti yang diperlukan pihak berkuasa bagi melengkapkan siasatan mereka.

“Sebaliknya, SKMM akan terus mengemukakan bantuan dan syor teknikal, sesuai dengan keperluan siasatan, secara telus tanpa sebarang agenda terlindung termasuk agenda politik,” demikian menurut kenyataan suruhanjaya itu hari ini.

Semalam, Syed Saddiq mempersoal tindakan polis yang merampas telefon bimbitnya ketika hadir memberi keterangan di Ibu Pejabat Polis Daerah (IPD) Dang Wangi, di sini.

Selain itu, SKMM juga menafikan wujudnya unit khas dalam suruhanjaya itu untuk tujuan politik, gangguan politik, kempen sabotaj dan lain-lain sepertimana yang didakwa oleh Syed Saddiq.

SKMM menegaskan ia berperanan untuk mengawal selia peraturan industri berdasarkan kuasa dalam Akta Suruhanjaya Komunikasi dan Multimedia Malaysia 1998 dan Akta Komunikasi dan Multimedia 1998 selain organisasi SKMM dibentuk dan disusun sesuai dengan peranan kawal selia yang dilaksanakannya.

“Dalam hal ini, SKMM menjemput Syed Saddiq untuk hadir ke suruhanjaya dan kami bersedia memberikan penerangan penuh mengenai peranan dan carta organisasi yang juga boleh didapati dalam laman sesawang rasmi SKMM,” tambah kenyataan tersebut.


Toleransi dan persefahaman asas perpaduan

Pola masyarakat majmuk yang terdapat di Melaka dan di Malaysia memerlukan toleransi dan persefahaman kerana kemajmukan masyarakat membawa kepada perbezaan dan persefahaman.

Perbezaan disantuni dan persefahaman diperteguhkan. Agama dan budaya terdapat hal-hal yang sensitif yang perlu disantuni dengan bijaksana. Warga Melaka dan Malaysia perlu ada etika untuk berbeza dan etika untuk bersama.

Suatu ketika dulu Melaka menjadi contoh berlakunya asimilasi kaum menampilkan Baba Peranakan, India Peranakan dan Portugis Peranakan dan pemahaman dan interaksi budaya terjadi.

Mereka boleh berbahasa Melayu cara Peranakan dan melakukan hubungan sosial dan budaya yang ramah. Golongan Baba Peranakan boleh berpantun dan berdondang sayang dan mempunyai tradisi sastera mereka.

Kini pendekatan asimilasi tidak lagi terjadi tetapi peranan Bahasa Melayu sebagai bahasa perhubungan dan bahasa perpaduan masih lagi releven kerana terkait dengan Perlembagaan dan Rukun Negara. Generasi kini mungkin berbeza kerana perubahan suasana sosial dan iklim pendidikan.

Namun begitu keperluan memahami silang budaya masih releven kerana tanpanya interaksi sosial dan budaya sukar berlaku dan faham perkauman mula mengambil tempat.
Faham rasis tidak menyumbang kepada persefahaman dan perpaduan.

Taat kepada negara dan patuh kepada Perlembagaan menjadi prasyarat kepada negara supaya masyarakat majmuk berada dalam toleransi dan persefahaman. Ianya penting bagi kemajuan Malaysia kini dan masa depan.

Sekolah merupakan tempat yang terbaik supaya persefahaman antara kaum berlaku kerana sekolah mendedahkan pelajar dengan faktor sejarah masa lalu, bahasa yang diperkongsi, dan budaya difahami.

Pada orang Melayu terdapat jiwa gotong royong dan sopan santun sesuai dengan jiwa ketimuran dan nilai Islam yang baik membenihkan sifat muafakat dan kerjasama yang patut berkembang juga dalam budaya kaum lain.

Dunia hari ini dengan faham kebendaan yang semakin subur ia tidak banyak membantu hubungan sesama kaum dan antara kaum tetapi aspek positif dalam budaya orang Cina dan India patut difahami dan nilai positif dalam budaya orang Melayu seperti berbudi bahasa dapat disuburkan supaya ia menjadi landasan membentuk masyarakat berbudaya Malaysia.

Muafakat dan perkongsian terhadap kelebihan yang ada pada satu-satu kaum harus menjadi indikator sifat bantu membantu supaya jurang perbezaan dapat di rapatkan dan persefahaman menjadi lebih dihayati.

Kerjasama dan mufakat hanya boleh lahir sekiranya antara kaum dalam aktiviti ekonomi, perniagaan dan perusahaan dapat bekerjasama dan saling bantu membantu supaya perasaan irihati tidak timbul yang boleh menyebabkan jurang ekonomi semakin mendalam.

Ianya menuntut keinsafan yang tinggi bahawa kelebihan yang ada pada sesuatu kaum harus menjadi asas yang menyumbang kepada kaum lain kerana tahap kemiskinan tidak hanya berlaku di kalangan orang Melayu, Cina dan India tetapi ia menuntut sikap prihatin secara bersama supaya negeri atau negara yang kita bina mengamalkan konsep perkongsian.

Walaupun ianya kelihatan ideal tetapi kalau setiap kaum ada tekad yang tinggi untuk bekerjasama, jurang perbezaan boleh dirapatkan, irihati dapat dikurangkan, provokasi dapat diredakan dan harmoni antara kaum dapat dicetuskan.

Walaupun apa yang diutarakan agak ideal tetapi tekad memahami realiti menjadikan kita sebagai warga yang bercita-cita murni dan mengambil pendekatan menyantuni realiti supaya seorang yang idealis sekali gus realis supaya wujud perimbangan antara keduanya.

Inilah pendekatan yang harus diambil supaya kemakmuran yang dikecapi di nikmati bersama atas asas toleransi yang tinggi memahami visi dan misi kea rah kemajuan dan perpaduan yang membawa harmoni dan baik sangka berlaku.


Hujan lebat berterusan mungkin punca tanah runtuh – JKR Daerah Kinta

IPOH, 28 Jun – Jumlah aliran air permukaan yang tinggi akibat hujan lebat berterusan mungkin menjadi punca kepada kejadian tanah runtuh di laluan Persekutuan FT185 Jalan Simpang Pulai-Blue Valley (Cameron Highlands) seksyen 45.00, malam tadi.

Jabatan Kerja Raya (JKR) Daerah Kinta dalam kenyataan hari ini memaklumkan laporan berkaitan kejadian diterima pada 11.25 malam dengan runtuhan itu telah menutup keseluruhan jalan tersebut.

Menurut kenyataan itu, JKR Daerah Kinta dan pihak konsesi jalan persekutuan telah mengambil tindakan segera menghantar pasukan ke lokasi kejadian, selain memaklumkan kepada polis untuk menjalankan sekatan jalan raya.

“Punca kejadian berkemungkinan disebabkan jumlah aliran air permukaan yang tinggi daripada hujan lebat dan berterusan dan menyebabkan sisa tanah runtuh ke bahagian jalan. Bagaimanapun, tiada kerosakan melibatkan pengguna jalan raya,” demikian menurut kenyataan itu.

Bagi tindakan jangka pendek, JKR Daerah Kinta memaklumkan pihaknya telah menutup sementara laluan tersebut kepada semua jenis kenderaan bagi menjalankan kerja-kerja pembersihan jalan dan membuka laluan satu lorong pada 1.34 pagi tadi.

JKR Daerah Kinta turut memaklumkan laluan tersebut telah dibuka sepenuhnya kepada semua kenderaan pada 4.30 pagi dengan kerja-kerja pembersihan masih dilaksanakan di lokasi kejadian.

“JKR akan menambah keperluan TMP (Pelan Pengurusan Trafik) untuk keselamatan pengguna jalan raya. Pemantauan berterusan akan dijalankan sebagai langkah persediaan awal untuk sebarang kemungkinan yang berlaku,” menurut kenyataan itu.


MARDI giat usaha perluas baka lembu KK Elit

UMBAI 10 April – Institut Penyelidikan dan Kemajuan Pertanian Malaysia (MARDI) berusaha meningkatkan ternakan baka Lembu Kedah-Kelantan (KK) Elit bagi menjamin bekalan daging dan susu di negara ini.

Timbalan Menteri Pertanian dan Industri Makanan I Datuk Seri Ahmad Hamzah berkata, inisiatif itu sekali gus mampu mengurangkan kadar import bagi industri ternakan lembu.

“Justeru kita laksanakan Program Pemindahan Teknologi Lembu Kedah-Kelantan (KK) Elit bagi menangani isu dihadapi pembangunan industri ternakan yang kekurangan baka lembu.

“Lembu ini boleh mencapai berat maksimum 430 hingga 460 kilogram bagi jantan dan 250 hingga 300 kilogram bagi lembu betina pada umur tiga ke empat tahun,” katanya.

Beliau berkata demikian pada sidang media selepas Program Pemindahan Teknologi Pengeluaran Lembu Kedah-Kelantan (KK) Elit MARDI – DVS kepada Penternakan di Kampung Bukit Tembakau di sini, hari ini.

“Menerusi Pakej Formulasi Makanan Lembu Kk Elit 7 Mac lalu, produk-produk formulasi makanan ini mampu memastikan jumlah bahan kering dalam bentuk nutrisi karbohidrat, protein, lemak, galin dan vitamin seimbang serta mencukupi,” katanya.

Hadir sama Ketua Pengarah MARDI, Datuk Dr Mohamad Roff Mohd Noor dan Ketua Pengarah Jabatan Perkhidmatan Veterinar (JPV), Datuk Dr Norlizan Mohd Noor.

Untuk rekod di bawah Program Kerjasama MARDI-JPV, sebanyak lima ekor pejantan (lembu jantan) terpilih telah diserahkan kepada Institut Biodiversiti Veterinar Kebangsaan (IBVK) pada 26 April 2019.


Penafian berita tular 1 Oktober

Kementerian Kesihatan Malaysia (KKM) menafikan kesahihan kandungan berita di portal suara.com bertajuk ‘COVID-19 Varian Mu Sudah Masuk Malaysia, Dokter Paru: Indonesia Jangan Kecolongan Lagi’, seperti yang tular di media sosial.

Berita tersebut antaranya mendakwa kononnya terdapat varian baharu COVID-19 dikenali sebagai ‘Varian Mu’ telah memasuki Malaysia, yang bermutasi lebih pantas berbanding varian sedia ada.

Orang ramai diminta agar tidak menyebarkan berita tidak benar yang boleh menimbulkan kekeliruan dan keresahan dalam kalangan masyarakat, serta disaran untuk merujuk media sosial rasmi KKM bagi mendapatkan maklumat yang sahih dan terkini.


Wanita cedera parah tong LPG meletup dalam rumah

TASEK GELUGOR, 13 Dis — Seorang wanita cedera parah selepas tong gas petroleum cecair (LPG) meletup di rumahnya di Taman Sena Permai, Pokok Sena, di sini hari ini.

Komander Operasi Balai Bomba dan Penyelamat Tasek Gelugor Mohamad Hazam Hassan berkata pihaknya menerima panggilan kecemasan pada 8.13 pagi dan apabila anggota bomba tiba di lokasi, didapati Siti Hajar Hanis yang melecur hampir separuh badan telah dibawa keluar dari rumahnya oleh orang awam.

“Kejadian menyebabkan rumah teres dua tingkat didiami wanita itu rosak teruk dan dia dihantar ke Hospital Kepala Batas, di sini untuk rawatan,” katanya ketika dihubungi hari ini.

Beliau berkata pihak bomba seterusnya menjalankan pemantauan dan kawalan bagi memastikan tiada letupan susulan manakala punca serta anggaran kerugian sedang disiasat lanjut.

Sementara itu, adik mangsa, Mohd Haziq Mohd, 25, berkata dia dan isterinya sedang berada di bilik tidur di tingkat atas rumah itu sebelum tiba-tiba terdengar letupan kuat serta siling bilik terjatuh.

“Pada masa sama saya dengar kakak (Siti Hajar Hanis) menjerit minta tolong, saya dan isteri terus turun dan mendapati dia dalam keadaan terbakar… kami terus bantu padamkan kebakaran di badannya sebelum bawa kakak keluar dari rumah seterusnya terus ke hospital,” katanya.

Menurut Mohd Haziq, Siti Hajar Hanis dilaporkan kritikal namun dalam keadaan stabil selain pemeriksaan awal oleh doktor mendapati dia melecur lebih 69 peratus di bahagian badan.

“Ibu dan ayah berada di kampung, saya dan isteri pula baru berkahwin Sabtu lepas dan malam tadi kami tiba di rumah. Mujur kami balik, kalau kami tiada di rumah, tidak tahu bagaimana keadaan kakak seorang diri di rumah.

“Memang menjadi rutin kakak akan masak setiap pagi kerana dia bekerja dari rumah, kami harap kakak cepat baik kerana dia akan akad nikah pada 22 Jan nanti dan kenduri kami akan diadakan serentak pada 28 Jan tetapi semua kini bergantung keadaan kesihatan kakak,” katanya.


Flying Lizards, Tigers and Moyang: Aslian Tales

Stories sustain societies.  There is a galaxy of such rich narratives transcending cultures. Take the example of flying lizards. The Orang Laut believe that flying lizards of the Peninsula look out for births, and caused young newly-arrived souls to enter into the bodies of newly-born children.  In this way, they obtain possession of their future embodiments.  They regard the flying lizards as subordinates to the great blind Flying Lizard in their grand narrative.

No Orang Laut will kill the small reptiles, since its companions would be sure to avenge its death, by refraining from pointing out the next born child of the offender to the soul which had been appointed to it. Moreover, the lizards have the power of turning themselves into crocodiles at will.  The crocodile and the shark are regarded as brothers, and whenever a flying lizard learns that a soul is soiled and buried, the person concerned is “ordered” to death. This is done either through its own shape or in that of a snake (whose form it can assume at will when on land), or in that of a crocodile (when it is in the water), or through any other agent whatsoever.

Hence, whenever an Orang Laut dies of a snake bite or is seized by a crocodile or shark (the most probable forms of death according to their manner of living), or sucked down and drowned through some invisible agency, the Orang Laut all agree that it was the doing of the small flying lizard acting under the orders of the big blind lizard which watches over life and soul. This story was extracted from Walter William Skeat and Charles Otto Blagden (1906) Pagan Races of the Malay Peninsula.

I found these and other stories reproduced and assembled in Flying Lizards and Other Orang Asli Legends and Tales published in 2018 by the Centre for Orang Asli Concerns. Flying lizards, stories of origins and creation of human life, souls, end of the world, shamans, siamang,  moyang, tigers and elephants manifest a vast collection of oral traditions. There are also stories on The Hantu Jin, the naga, and also the origins of places such as Jelebu and Tasek Bera; as well as the origins of sultan, penghulu, batin and rajas.

The narratives and symbolism reproduced, described as “legends and myths” by editor Colin Nicholas,  were recorded from the Orang Asli, and “as such they rightfully belong to the Orang Asli.”  We moderns tend to segregate their existence from ours in terms of our notions of the past. Legends and myths, as we see them from our lens, should not regarded as fairy tales.  A modern narrative may also be regarded as such.

The Preface appropriates a history to the Orang Asli, and the lore of the people. These range from the Jahai to the north of the peninsula to the Jakun in the south. The Orang Asli carries their environment in their psyche.  It is a cosmology in itself. The Semai for example have their own calendar system, encompassing a new year, like other peoples in the world. I gathered this during my stint at a university in Seri Iskandar, Perak.  This was from the Semai settlement in Suak Padi, Bota, Perak, some 34 km west of Ipoh.  No, the orang Asli is not lost in modernity. They are aware of their location in creation, and familiar with ideas about how the world works.

Knowing their place in the cosmos explains for example, how Orang Asli groups deal with tigers in different ways.  This is especially noticeable in stories about tiger spirits.  Northern Orang Asli groups would tend to connect shamanistic powers with powerful spirits of tigers. Some southern groups tell of transformation of individuals into tigers. And those involved are not necessarily shamans.  One of the most powerful connections is the belief on the “tiger-man.”  Related by Skeat (1902), there was the Semang man who had the reputation of being a notorious tiger-man, known as B’lian, and gave some interesting information about the performance (to be a tiger).

“You go,” the Semang man said, “a long way into the jungle…and there, when you are quite alone, you squat down upon your hunches, burn incense, and making a trumpet of your hand blow some of the smoke of the incense through it, at the level of your face, in three directions. You then repeat this process, holding your hand close to the ground; all you now have to say is ‘Yē chöp’ (I am going abroad), and presently your skin will change, the stripes will appear, your tail will fall down, and you will become a tiger.  When you wish to return, say ‘Yē wet’ (I am going home), and you will presently return to your natural form.”

Then there is the story of the shaman-tigers (extracted from  Endicott, 1979). This is from the Batek. They believe that some shamans have tiger-bodies that they can use in the forest. The Batek notion of the shaman-tiger, in which the shadow-soul of a living shaman enters and controls a tiger-form body, is quite distinct from the Malay concept of the were-tiger, believed to be so especially among the Kerichis. The Batek shaman has two bodies at once The  Batek say that if there were no shaman-tigers to protect them, they would be molested by ordinary tigers.

Tiger stories are also related to the moyang (ancestor). There are the Moyang Pongkol, Moyang Tampamng Keladik and Moyang Sawai. The Moyang Pongkol for example can change their form. In one episode, as related by Wazir Jahan (1981) the moyang changed its form into that of the a child’s parent, upon hearing the child’s cries. The child, thinking that his parents were back ceased to cry and went to sleep. That night, the moyang pongkol became a tiger (again). It attacked the sleeping child and ate it.

The child’s brother, upon seeing what happened, ran and told the villagers what he saw.  The villagers than prepered the leaves of moyang bantut and terong duri’ and uttered the following curse on the tiger: “If a tiger, be a tiger; if a man, be a man; but do not be both”  Since then, the tiger has never been able to change its form…into that of a human and shuns human contact.

The lore guides and configures upon how the Orang Asli lives in their environment.  Destroy the lore, and we destroy the law.  Stories, more than “facts” and legal mechanisms are the lore/law sustaining all societies.


(DIKEMAS KINI) Seorang juru terbang maut, seorang cedera nahas pesawat Hawk

KUALA LUMPUR 17 Nov – Seorang juruterbang Tentera Udara Diraja Malaysia (TUDM) maut sementara seorang lagi cedera dalam nahas pesawat Hawk 108 di kawasan landasan Pangkalan Udara Butterwoth, Pulau Pinang, malam semalam (16 Nov).

Markas Tentera Udara dalam satu kenyataan berkata Kapt Mohamad Affendi Bustamy meninggal dunia dalam nahas itu sementara   Mejar Mohd Fareez Omar yang cedera berada dalam keadaan stabil dan kini menerima rawatan di Hospital Seberang Jaya, Pulau Pinang.

TUDM berkata nahas di Pangkalan Udara Butterworth, itu berlaku kira-kira 10.07 malam  pada Selasa ketika kedua-dua juruterbang itu sedang menjalani latihan penerbangan malam.

“Semua pihak diminta agar tidak menyebarkan sebarang spekulasi atau sebarang berita yang tidak sahih. TUDM akan menubuhkan Lembaga Siasatan insiden ini,” menurut kenyataan itu yang dikeluarkan tengah malam tadi.

Susulan itu, Menteri Kanan Pertahanan Datuk Seri Hishammuddin Tun Hussein mengarahkan TUDM menjalankan siasatan terperinci susulan insiden dan menyiasat punca kejadian membabitkan pesawat pejuang Hawk 108 yang berlaku malam tadi.

“Takziah kepada keluarga anggota TUDM yang maut dan cedera…amat sedih dan dukacita terima berita ini. Saya difahamkan anggota yang cedera telah dibawa untuk rawatan segera,” kongsi beliau menerusi ciapan Twitter, tengah malam ini.


Lelaki bunuh, potong mayat ibu dipercayai tidak puas hati pembahagian harta pusaka

IPOH, 5 Jun – Polis menahan seorang lelaki selepas dipercayai membunuh dan memotong badan ibunya di sebuah rumah di Taman Kerian, Parit Buntar kerana tidak berpuas hati dengan pembahagian harta pusaka mendiang bapanya.

Ketua Polis Perak Datuk Mior Faridalathrash Wahid berkata lelaki berusia 42 tahun itu ditahan selepas polis menerima laporan mengenai penemuan potongan-potongan daging menyerupai anggota badan manusia di dalam tangki kumbahan rumah berkenaan kira-kira 3.30 petang tadi.

“Sepasukan pegawai dan anggota Bahagian Siasatan Jenayah Ibu Pejabat Polis Daerah Kerian dengan dibantu Unit Forensik Ibu Pejabat Polis Kontinjen Perak telah hadir ke tempat kejadian dan menemukan 15 keratan bahagian tubuh badan yang telah dipotong,” katanya dalam kenyataan malam ini.

Beliau berkata mangsa merupakan seorang wanita berusia 68 tahun dan hanya tinggal berdua bersama suspek di rumah itu sejak 12 tahun lepas selepas suami mangsa meninggal dunia.

“Selain penahanan lelaki itu, polis turut merampas sebilah parang, dua pisau serta barang-barang yang digunakannya bagi melakukan pembunuhan tersebut,” katanya dengan menambah kes disiasat mengikut Seksyen 302 Kanun Keseksaan kerana bunuh.


Treler terbakar, pemandu rentung

JOHOR BAHRU 26 Ogos – Seorang pemandu treler rentung dalam kebakaran kenderaan berat itu di Kilometer 145.9 Lebuh Raya Utara-Selatan (PLUS) arah selatan di Bukit Gambir, Tangkak, hari ini, lapor BH Online.

Komander Operasi dari Balai Bomba dan Penyelamat (BBP) Bukit Gambir, Penolong Penguasa Bomba Mohd Farizan Mokhtar, berkata pihaknya menerima panggilan kecemasan berhubung insiden itu pada jam 7.36 pagi tadi.

Katanya, seramai 13 anggota bersama penyelia pasukan bertugas, Pegawai Bomba Kanan II Mohd Khalid Mohd Aris, dikerahkan ke lokasi kejadian bersama jentera Perkhidmatan Penyelamatan dan Perawatan Kecemasan (EMRS), ‘water tanker’ serta sebuah utiliti.

“Terdapat seorang mangsa dikenal pasti sebagai Aminrullrashed Azman, 39, yang juga pemandu treler itu, namun tiada kelindan atau penumpang dilaporkan terbabit.


Zul Ariffin disiasat bawah Akta Komunikasi dan Multimedia selepas muat naik ‘teaser’ panas

KUALA LUMPUR, 22 Mac – Pelakon Zul Ariffin akan disiasat di bawah Seksyen 233 Akta Komunikasi dan Multimedia 1998 selepas membuat hantaran Instagram yang menyalahi undang-undang.

Menteri Komunikasi dan Multimedia Tan Sri Annuar Musa menerusi ciapan di Twitter memaklumkan adegan seperti dipaparkan dalam hantaran itu tidak akan dibenarkan untuk tayangan umum.

“Proses undang-undang berjalan. Yang pasti adegan seperti yang dipapar itu tidak akan dibenarkan tayang, sama ada bulan Ramadan atau bulan yang lain. Jagalah nilai dan budaya,” katanya.

Sabit kesalahan, boleh didenda maksimum RM50,000 atau penjara tidak lebih satu tahun atau kedua-duanya sekali serta boleh didenda RM1,000 bagi setiap hari kesalahan itu diteruskan selepas pensabitan.

Pelakon itu mengundang kontroversi selepas memuat naik video yang memaparkan ‘teaser’ adegan panas daripada drama ‘Perempuan itu’ sebelum bertindak memadam hantaran tersebut dan membuat permohonan maaf di media sosial.- BERNAMA